Perang Dunia Kedua: Operation Bagration – Robohnya Tentera Jerman Di Rusia

Sejak
Pertempuran Kursk, satu per satu wilayah Nazi Jerman di Soviet Union tumbang.
Sevastopol, Kharkov, Smolensk, Belgorod, Novgorod dan Kiev berjaya ditawan
semula oleh Tentera Merah pada penghujung 1944. Leningrad pula ditawan semula
sejurus selepas itu. Pendaratan D-Day membuatkan tentera Jerman bagaikan retak
menanti belah.

Berakhirnya Pengepungan Leningrad

Leningrad dikepung oleh tentera Jerman, Army Group North sejak September 1941 lagi. Pengepungan ini sangat sadis dan berdarah. Marshal Zhukov mengarahkan tentera Soviet di utara pimpinan Marshal of Artillery Leonid Govorov untuk melancarkan serangan besar-besaran ke atas Army Group North yang kini semakin melemah.

Govorov
melancarkan ‘Serangan Strategik Leningrad-Novgorod’ pada 14 Januari 1944.
Bersama-sama beliau 822,000 tentera, 4,600 artileri, 550 kereta kebal, dan 653
pesawat. Mereka berlaga dengan tentera Jerman Army Group North pimpinan Field
Marshal Georg von Kuchler yang mempunyai 500,000 tentera, 2,389 artileri, 146
kereta kebal dan 140 pesawat.

Serangan
ini berjaya memusnahkan garisan pertahanan tentera Jerman di sekitar Leningrad.
Hitler melarang supaya Kuchler berundur tetapi apabila melihat keadaan sudah
kritikal, barulah beliau mengarahkan tentera Jerman berundur sepenuhnya dari
Leningrad. Kuchler dipecat akibat kegagalannya dan digantikan oleh
Colonel-General Walter Model pada 1 Februari. Pada ketika itu, tentera Jerman
sedang kucar kacir, tetapi Model berjaya mengukuhkan sistem pertahanan yang
baru di sekitar Estonia.

Pada 1
Mac, Govorov berjaya menawan sepenuhnya bandar Leningrad selepas hampir 900
hari pengepungan yang mengerikan. Populasi didalam bandar itu menurun. Penduduk
di sana mempunyai catuan makanan yang sangat sedikit. Ada yang diantara mereka
terpaksa memakan daging manusia untuk terus hidup.

Lebih
632,000 orang mati kebuluran ketika pengepungan itu. Menjadikan ia pengepungan
kedua paling lama dan paling teruk dalam sejarah dunia moden.

Misi membalas dendam Stalin

Selepas
Leningrad diselamatkan, Stalin memanggil semua panglima-panglima perangnya
seperti Zhukov, Konev, Vasilevsky, Bagramyan, Voroshilov, Timoshenko dan
Rokossovsky untuk merangka pelan serangan musim panas 1944. Stalin sedar yang tentera
Jerman di timur kini semakin melemah.

Pada 6
Jun 1944, tentera Amerika dan Britain mendarat di Normandy membuka satu lagi
masalah buat tentera Jerman di barat. Selepas itu, Stalin menelefon Winston
Churchill bahawa Tentera Merah akan menyerang tentera Jerman secara
besar-besaran di sektor tentera Jerman yang paling lemah. Tetapi tarikh dan
tempat di rahsiakan.

Serangan
ini diberi nama Operasi Bagration bersempena dengan nama panglima perang
ketika Perang Napoleon iaitu Pyotr Bagration.

Stalin diberikan 4 idea di mana serangan ini sepatutnya dilakukan. Pertama, serangan ke atas Romania. Kedua, serangan ke atas barat Ukraine. Ketiga, serangan ke arah negara-negara Baltik (Estonia, Latvia, Lithuania). Keempat, serangan keatas Belarus di tengah.

Serangan
pertama, kedua, dan ketiga nampak sangat selamat kerana tentera Jerman masih
lagi kuat di sana. Oleh itu, Stalin memilih opsyen keempat; Serangan keatas
Belarus. Jika berjaya, ia mampu membuka laluan mereka ke Warsaw seterusnya ke
Berlin.

Dalam merangka pelan serangan ini, General Rokossovsky tidak bersetuju dengan Stalin mengenai teknik serangan beliau. Stalin mahukan serangan satu penjuru (single breakthrough), yang menjadi teknik kebiasaan bagi tentera Soviet. Teknik ini juga lah yang menjadi sebab kepada kematian yang tinggi, kerana Stalin selalu menghantar dan menggatikan tentera Soviet untuk mati (human wave attack).

Beliau mahukan serangan dua penjuru (double breakthrough). Serangan ini dapat mengurangkan kos kematian dan kecederaan tentera Soviet. Serangan ini juga dapat memerangkap beribu-ribu tentera Jerman.

Stalin
menyuruh Rokossovsky pergi ke bilik sebelah untuk fikir elok-elok. Apabila
beliau kembali kepada Stalin, beliau masih mahukan serangan dua penjuru.

Stalin
menyuruh Rokossovsky pergi berfikir sehingga tiga kali. Apabila Rokossovsky
kembali, beliau tetap berkata, “Dua penjuru, Comrade Stalin. Dua Penjuru.”

Stalin diam. Beliau meluru ke arah Rokossovsky dan meletakkan tangannya di bahu General berkenaan. Semua orang di dalam bilik mesyuarat tersebut diam. Suasana di situ sangat tegang. Semua orang menunggu Stalin untuk mencabut eppaulette di bahu Rokossovsky.

Tiba-tiba,
Stalin berkata, “Keyakinan kamu sangat membanggakan saya.” Operation Bagration
dilancarkan menggunakan idea Rokossovsky.

Dalam
operasi ini, tentera Soviet menggunakan taktik tipu muslihat yang diberi nama “Maskirovka”.
Taktik ini menekankan pergerakkan senyap dan tidak dapat dilihat oleh musuh.
Sebagai contohnya, Marshal Zhukov meletakkan 4 jenis tentera medan ke bahagian
selatan supaya dapat mengelirukan tentera Jerman.

Hitler
dengan yakin mengatakan bahawa serangan tentera Soviet pada musim panas akan
berlaku di bahagian wilayah selatan Soviet Union iaitu Ukraine. Oleh itu,
beliau menggerakkan hampir separuh kekuatan Army Group Center ke Ukraine.
Komander Army Group Center, Field Marshal Ernst Busch memprotes tindakan ini
kerana kekuatan tentera Jerman di tengah berkurang dari 700,000 orang kepada
486,493 orang tentera sahaja.

Ketika
serangan, Army Group Center hanya memiliki 3,236 artileri, 495 kereta kebal,
dan 920 pesawat dan hanya 1 tentera simpanan bersaiz divisyen.

Manakala
tentera Soviet pula mempunyai jumlah tentera seramai 1,670,300 orang, 32,718
artileri, 5,818 kereta kebal dan 7,799 pesawat untuk menjayakan operasi ini.

Hitler
dan seluruh komander tentera Jerman tertipu dengan taktik “Maskirovka”
ini. Stalin pula sedikit-demi sedikit memindahkan tenteranya di selatan ke
tengah dengan senyap. Pergerakkan hanya dibuat pada waktu malam dengan
menggunakan lampu yang sangat minimum.

Terbelahnya Tentera Jerman

Pada 22
Jun 1944, ulangtahun ke-3 serangan tentera Jerman keatas Soviet Union, Joseph
Stalin mengaktifkan serangan “Operasi Bagration”. Serangan dimulakan dengan
tembakan artileri besar-besaran di sepanjang barisan hadapan Army Group Center
yang kian melemah.

Dalam serangan ini, tentera Soviet menggunakan taktik “Soviet deep battle” iaitu serangan mendalam yang merangkumi kesemua jenis level; tactical, operational, strategic. Tentera Soviet memulakan serangan dalam bentuk taktikal, sebelum menghantar tentera simpanan dan tentera mekanais untuk mengukuhkan kekuatan mereka, dan diakhiri dengan perangkap dan “cut-off” besar-besaran keatas seluruh tentera Jerman Army Group Center.

Serangan
ini dipertanggungjawabkan oleh General Rokossovsky bersama-sama 1st
Belarusian Front. Beliau akan menyerang Army Group Center di bahagian yang
tiada siapa menjangka iaitu serangan di bahagian kawasan berpaya yang dipanggil
“Pripyet Marshes”.

Rokossovsky
dibantu oleh General Ivan Cheryakossky, komander 3rd Belarusian Front
yang menyerang Army Group Center dari bahagian atas.

Manakala
General Ivan Bagramyan, yang memimpin 1st Baltic Front menyerang
bahagian selatan Army Group North dengan objektif untuk menolak terus ke Laut
Baltik.

Pada 27
June, tentera pimpinan General Cheryakossky berjaya menawan bandar kedua
terbesar Belarus iaitu Vitebsk. Hampir 70% kekuatan 3rd Panzer Army
(sebahagian daripada Army Group Center) musnah di sini akibat dikepung.

Seterusnya,
Rokossovsky mula menggerakkan tenteranya ke arah ibu kota Belarus iaitu Minsk.
Bandar ini dipertahankan oleh German 9th Army dan 4th
Army. Field Marshal Busch merayu bahawa bandar ini dilepaskan supaya tenteranya
dapat berundur di garisan pertahanan yang selamat. Rayuannya ditolak oleh
Hitler yang mahukan bandar ini dipertahankan habis-habisan

Akibatnya,
Rokossovsky mengepung bandar ini di bahagian selatan dan Cheryakossky mengepung
dari arah utara. Pada 3 Julai, tentera Soviet berjaya memasuki bandar ini dan
memerangkap dua tentera medan dalam bandar ini. Ketika ini barulah Hitler
meluluskan supaya tentera Jerman untuk keluar tetapi sudah terlambat.

Pada
28 Jun, Busch dipecat dan digantikan oleh Field Marshal Walter Model. Model
yang mendapat jolokan “Penyelamat di Timur” berjaya mengekang serangan tentera
Soviet namun Rokossovsky sudahpun berjaya melumpuhkan seluruh Army Group
Center.

Hampir
400,000 orang terkorban dan ditangkap dan 29 divisyen musnah. Boleh dikatakan
bahagian barisan tengah tentera Jerman timur sudah “rongak”.

Model
berjaya menyusun “apa yang tinggal” buat Army Group Center untuk menghalang
kemaraan Rokossovsky. Pada 23 Julai, 5th Panzer Division dan 19th
Panzer Division yang berkekuatan penuh dengan kereta kebal berat “Tiger I” dan
“Panther” membuat serangan balas pada 23 Julai.

Dalam
serangan ini, Model berjaya memusnahkan beratus-ratus kereta kebal Soviet dan
menghentikan kemaraan Rokossovsky. Namun serangan ini juga menyebabkan
kemusnahan yang banyak keatas kereta kebal tentera Jerman yang susah untuk
diganti.

Pada 28 Julai, Rokossovsky berjaya menawan bandar Brest. Pada 1939, bandar ini merupakan sempadan baru ketika Poland diserang. Kini, ia berjaya digenggam sepenuhnya oleh tentera Soviet. Ini merupakan bandar terakhir yang ditawan oleh tentera Soviet dalam Operasi ini.

Dalam
pada itu, tentera General Bagramyan di bahagian utara berjaya mengambil
kesempatan terhadap kekosongan dan kemusnahan Army Group Center dengan menolak
tentera Jerman sehingga ke Teluk Riga. Pada 31 Julai, Bagramyan tiba di Estonia
dan memerangkap seluruh Army Group North di Baltik.

Pintu Masuk Warsaw

Penawanan
bandar Brest bermakna, tentera Soviet hanya beberapa kilometer sahaja daripada
ibu kota Poland iaitu Warsaw. Ketua Staf Angkatan Jerman yang baru iaitu
Colonel-General Heinz Guderian berjaya memujuk Hitler untuk menggunakan Sungai
Vistula sebagai garisan pertahanan yang baru. Ternyata idea Guderian ini
berjaya mengekang terus tentera Soviet daripada menawan dan memasuki terus kota
Warsaw.

Operasi
Bagration merupakan kemenangan besar-besaran yang terbaik pernah dialami dalam
sejarah mereka. Ini merupakan kemenangan bersih bagi tentera Soviet. Tentera
Jerman pula kehilangan ramai tentera-tentera dan panglima-panglima yang
berpengalaman ketika serangan ini berlaku. Kebanyakkan daripada mereka
ditangkap atau terbunuh.

Serangan
ini berjaya “merongakkan” tentera Jerman di timur sebelum berjaya diselamatkan
oleh Model dan Guderian.

Kejayaan
ini sangat hebat sehinggakan Stalin memanggil Rokossovsky dengan nama “Sayangku
Konstantinovich”. General Konstantin Rokossovsky juga dinaikkan pangkat kepada
Marshal of Soviet Union untuk menghargai jasa dan kejayaan beliau dalam operasi
ini.

RUJUKAN

Boris, Sokolov. (2009). Marshal K. K. Rokossovsky:The Red Army’s Gentleman Commander. Helion & Company.

Bergstrom, Christer (2008). Bagration to Berlin: The Final Air Battles in the East: 1944–1945. Ian Allan.

Soviet Storm: World War II — In The East. ep. 11. Operation Bagration. StarMedia https://www.youtube.com/watch?v=i6UkVl3ZFuI


Ubatan Moden Masih Pakai Herba Tradisional

Korang tau tak, walaupun dunia dah maju, ubat-ubatan moden masih manfaatkan herba tradisional. Manfaat alami tak boleh dinafikan.

Lapisan pokok Willow digunakan sebagai painkiller sejak zaman Greek purba. Dalam bahasa Latin, ia dipanggil salix. Saintis Jerman menemukan acetylsalicylic acid yang diekstrak dari synthetic willow bark. The Bayer Company memasarkannya pula dengan nama Aspirin™.

Opium merupakan herba yang sampai ke Rom dari hubungan dagang India. Masyarakat barat campurkan dalam wain untuk kurangkan rasa pahit. Dalam pasukan Legionary Rom, semua doktor tentera ada botol laudanum dari ramuan opium.

Di zaman moden, The Bayer Company mencipta Morphine dari herba opium. Bagaimanapun, veteran perang ramai pulak ketagih dengan Morphine. Justeru, syarikat tadi synthesized diamorphine dan dipasarkan dengan nama Heroin untuk merawat ketagihan.

Digitalis diambil dari tumbuhan foxglove. Ia digunakan untuk merawat buku lali yang bengkak. Simptom yang berpunca dari kegagalan jantung telah memberi kesan kepada bahagian luar tubuh. Digitalis membantu untuk menenangkan degupan jantung dan sekaligus mengurangkan bengkak.

Gout sejenis penyakit yang berpunca daripada uric acid yang berlebihan. Pesakit gout akan lebih menderita bila cuaca sejuk dan uric acid itu mengkristal. Sakitnya Tuhan saja yang tahu! Ia dirawat menggunakan colchicine yang diekstrak dari tumbuhan autumn crocus

Ada juga herba yang digunakan perempuan purba untuk makeup.

Belladona diekstrak dari tumbuhan nightshade. Gadis manja akan menitiskan sedikit Belladona ke mata mereka. Kesannya, pupil mata akan mengembang dan wajah jadi lebih menawan.

Begitu banyak herba semulajadi yang dimanfaatkan manusia dalam sains perubatan. Meskipun ubat-ubatan moden banyak dihasilkan secara sintetik, penggunaan herba alami tidak dinafikan kebaikkannya sehingga ke hari ini. Terima kasih Tuhan yang mengurnikan kami anugerah alam.


Mengapa Mongol Cuba Menceroboh Jepun?

Apakah sebenarnya punca Empayar Mongol cuba menceroboh Jepun walaupun mereka sedar mereka bukan kuasa maritim dan Jepun hampir tiada apa-apa yang boleh memberikan hasil pulangan?

Baik, kita cakap tentang satu lagenda berkenaan Genghis Khan dahulu. Semasa aktif berkempen, selepas dia menyerang empayar-empayar asing dan tiba di pesisir pantai, dikatakan dia pernah menyebut “Üünees tsazh gazar ügüi” yang bermaksud “tiada tanah di luar sana”.

Ini mungkin bermakna orang Mongol ketika itu tidak mengetahui tentang dunia di sebalik lautan seperti mana bangsa Eldia dalam anime Attack on Titan menyangkakan mereka adalah umat manusia terakhir yang wujud di dunia sedangkan bangsa Marley sudah merancang hendak memusnahkan pulau Paradis.

Namun situasi menjadi berbeza apabila para pewaris Genghis Khan mula menakluki China sebelum disusuli dengan penaklukan semenanjung Korea.

Pada tahun 1225, Empayar Mongol menuntut bayaran ufti dari kerajaan Goryeo di Korea dan apabila Mongol menghantar utusan mereka yang bernama Chu-ku-yu, dia dibunuh.

Kematiannya dimanfaatkan oleh pemerintah Mongol sebagai satu justifikasi untuk membenarkan pencerobohan terhadap Goryeo. Sekaligus menyebabkan mereka menjadikan Korea dan China sebagai pusat melancarkan kempen pencerobohan terhadap Jepun.

Tetapi, mengapa mereka bersusah payah mahu menceroboh Jepun sedangkan mereka tidak ada pengalaman perang maritim? Tambahan pula, tanah Jepun bukanlah tanah yang subur dan sesuai untuk mengaut sumber asli (antara faktor yang menjadi punca Jepun menceroboh China ketika Perang Dunia Kedua).

Antara tahun 1231–1235, Empayar Mongol di bawah Ogedei Khan menyerang semenanjung Korea beberapa kali dan akhirnya apabila Kublai Khan menjadi khagan dan menubuhkan Dinasti Yuan di China, kerajaan Goryeo dijadikan negeri bawahan selama 80 tahun sehingga kejatuhan Dinasti Yuan.

Jadi, idea untuk menyerang Jepun boleh jadi datang daripada Korea. Orang Mongol pada masa itu tidak begitu tahu tentang Jepun, kemungkinan besar mereka mendapat maklumat tentang Jepun daripada orang Korea.

Jepun sentiasa menjadi ancaman bagi Goryeo dan mungkin mereka memberitahu pemimpin tentera dan khagan Mongol bahawa ada satu bangsa yang tinggal di sebuah kepulauan yang memiliki banyak emas dan harta bernilai.

Maka dengan ancaman ini, Empayar Mongol dianggap tidak akan bertahan lama jika mereka tidak menyerang Jepun yang ketika itu dianggap sebagai penghujung dunia.

Terdapat satu kata-kata sarkastik Mongol yang berbunyi, “Seorang Korea bersamaan dengan 10 orang China” yang bermaksud orang Korea adalah orang yang paling licik pernah wujud.

Dikatakan, Goryeo mahu musuh-musuh mereka ini bertembung dalam perang dan hancur buat selamanya, atau sekurang-kurangnya menyebabkan kerosakan teruk pada salah satu pihak atau kedua-duanya sekali.

Tukang-tukang kapal Goryeo dan China membantu membina kapal untuk menyerang Jepun, cubaan menceroboh dilancarkan pada tahun 1274 dan 1281 tetapi kedua-dua cubaan berbeza ini digagalkan oleh ribut taufan yang digelar sebagai ‘Kamikaze’.

Tapi semua dakwaan di atas hanyalah sekadar andaian berdasarkan lagenda yang tidak semestinya tepat, mungkin benar Mongol mengetahui tentang Jepun melalui orang Korea, tapi ancaman kuasa Jepun bukanlah alasan utama Mongol mahu menyerang Jepun.

Empayar Mongol pada zaman Kublai Khan sudah berpecah menjadi empat negeri berbeza. Dinasti Yuan, Ilkhaniyah, Ulus Jochi, dan Kekhanan Chagatai. Hanya Dinasti Yuan sahaja yang berada di Asia Timur.

Manakala negeri-negeri yang lain berada di sebahagian Rusia, Asia Tengah, dan Parsi. Tambahan pula, status Kublai sebagai Khagan Mongol sudah tidak ada nilai atau kemutlakan sebenar ke atas tiga kekhanan yang lain. Kuasanya hanya terhad di dalam sempadan Dinasti Yuan.

Memandangkan Dinasti Yuan terletak di Asia Timur, Kublai tidak dapat berkembang ke arah barat di Eropah, Timur Tengah atau Afrika, jika dia cuba melakukannya, dia akan mencetuskan perang saudara baharu.

Ini bermakna dia hanya memberi tumpuan terhadap kerajaan-kerajaan yang tidak dikawal oleh pengaruh faksi Mongol yang lain di Asia Tenggara dan Asia Timur. Keghairahan untuk membuktikan kedaulatannya membuatkan dia terburu-buru dan kurang strategik.

Dan walaupun Jepun kekurangan sumber asli, tetapi sebenarnya Jepun amat kaya dengan hasil laut dan perhutanan. Seni bina bangunan berasaskan kayu di Jepun zaman klasik adalah antara seni bina yang paling berharga di dunia.

Sumber hutan yang sama ini membolehkan Jepun membina kapal-kapal laut yang canggih untuk menjalankan perdagangan antara Jepun dan Tanah Besar sejak zaman pra-literasi. Selain itu, Jepun mempunyai struktur politik dan sosial yang mengeksploitasi sumber-sumber ini sejak dahulu lagi.

‘Kofun’ (gundukan makam) yang menghiasi landskap di sekitar Nara/Kyoto/Osaka dibina sekurang-kurangnya seawal 200 SM, ratusan tahun sebelum kedatangan bahasa bertulis dari China.

Kewujudannya membuktikan struktur politik Jepun agak maju, kerana untuk membina binaan seperti Kofun itu memerlukan sebuah organisasi yang maju setara dengan ketamadunan Mesir purba yang membina piramid.

Dari perspektif pramoden, Jepun adalah ganjaran besar bagi Mongol jika ia boleh dijinakkan. Tetapi Mongol seharusnya sedar (mungkin tidak) bahawa ada sebab mengapa Jepun gagal diceroboh selama sekurang-kurangnya satu milenium.

Kita harus ingat yang sumber ekonomi Mongol adalah perang penjarahan, mereka menjadikan kekayaan mereka bertambah melalui peperangan.

Mereka telah menghabiskan masa sekitar 80 tahun untuk menakluki China dan pada tahun 1271, mereka berjaya menakluki seluruh China ketika Genghis Khan sudah mati selama lebih 30 tahun.

Selama dua generasi mereka telah melebarkan sayap ke seluruh benua, semakin banyak wilayah ditakluki, semakin tinggi risiko perpecahan.

Akhirnya ia menjadi realiti setelah Ogedei Khan menceroboh semenanjung Korea, namun hanya pada era Kublai Khan menubuhkan Dinasti Yuan barulah Mongol menundukkan kerajaan Goryeo sepenuhnya.

Semenjak tertubuhnya Dinasti Yuan, pusat pemerintahan Mongol di China itu semakin terpisah dengan negeri-negeri Mongol yang lain di barat, menyebabkan Kublai Khan tak boleh lagi bergantung kepada hasil dari barat.

Ini bermakna semakin banyak sumber diperlukan untuk mengisi kantung pentadbiran Yuan, tetapi mereka tak boleh mencari hasil dengan menceroboh ke arah barat.

Oleh itu Kublai mensasarkan Korea, Jepun, Vietnam-Champa, Pagan, atau wilayah Indo-china yang lain, serta Kepulauan Melayu dan Pulau Jawa. Namun kesemuanya gagal kecuali di Korea.

Bahkan, di Jepun, Kublai gagal dua kali berturut-turut, namun pencerobohan Mongol ke atas Jepun pada 1274 dan 1281 telah memusnahkan banyak sumber dan kuasa-kuasa Jepun di rantau itu.

Bahkan pencerobohan Mongol hampir memusnahkan budaya samurai dan Empayar Jepun sepenuhnya sebelum taufan kamikaze menyelamatkan benteng pertahanan terakhir mereka.

Walaupun Jepun menyahut cabaran Mongol dengan para pejuang samurai terhormat yang besar, kekuatan dan keganasan penceroboh Mongol memaksa ramai para samurai berundur hingga membuatkan mereka mempersoalkan kod bushido dan maruah mereka dalam menghadapi pejuang nomad yang ganas ini.

Pun begitu, serangan Mongol telah menyebabkan Keshogunan Kamakura dan dinasti imperial Jepun mengadakan gencatan senjata, mereka kemudian akan berganding bahu bersama beberapa lagi suku bangsawan dan pejuang samurai bagi menghadapi ancaman Mongol.

Dan walau seganas mana pun Mongol, tanpa perancangan yang strategik dan sikap yang terburu–buru, mereka tetap kalah jua akhirnya. Pada dasarnya, punca Mongol menyerang Jepun hanyalah kerana mahu mengekalkan nilai keturunan Kublai Khan bagi menjaga nama baik Genghis Khan memandangkan Empayar Mongol ketika itu sudah berpecah belah.

Jika bangsa Mongol pada abad ke-13 atau ke-14 mengetahui kewujudan pulau besar atau benua kecil yang kini dikenali sebagai Australia dan New Zealand, atau benua Amerika, mereka tentu akan cuba untuk menaklukinya. Tetapi dek kerana kekurangan dari segi perang maritim, terciptalah satu pepatah jenaka Mongol yang menyindir kelemahan tentera laut Mongol ini.

“Kami ada sebuah kapal, tujuh orang pelaut, seorang boleh berenang”.

Pepatah ini bukan rekaan semata-mata, tapi berdasarkan fakta dan data. Menurut All at Sea, sebuah dokumentari 2001 berkenaan angkatan tentera laut Mongolia, pemotongan bajet pada dasarnya telah menswastakan satu-satunya kapal perang negara Mongolia yang ada, iaitu Sukhbaatar III.

Kapal itu kini terpaksa menghabiskan waktu di luar tugasnya sebagai pengangkut barang dan membawa pelancong bersiar-siar di sekitar Tasik Khovsgol. Tapi baguslah kalau tentera laut Mongolia tak akan belayar ke sebagai kapal perang dalam masa terdekat.

Berdasarkan statistik, sehingga tahun 2001, hanya ada seorang daripada tujuh kelasi negara itu yang tahu berenang.

Tak pelik pun, sedangkan semasa mereka menguasai hampir seluruh dunia, mereka tak pernah mencipta kejayaan yang signifikan dalam angkatan tentera laut atau mana-mana peperangan maritim.

Ini kan pula pada zaman di mana negara Mongolia memiliki angkatan tentera laut tetapi kedudukan geografi negara mereka adalah ‘landlocked’ di tengah-tengah benua Asia, dan tiada ada pesisir pantai untuk menghubungkan tanah Mongolia dengan lautan.


Di Jepun, Orang Bekerja Sampai Usia 80 Tahun

Jika anda berkunjung ke kedai barangan elektrik Nojima di Jepun, usah terkejut sekiranya yang melayan anda ialah jurujual berstatus warga emas.

Salah seorang daripada mereka ialah Tadashi Sato, 72, seorang kerani stor Nojima di Fujisawa, selatan Tokyo. Tambah Sato, ini mungkin bakal menjadi lumrah dalam mendepani realiti pertambahan rakyat berstatus warga emas di Jepun.

Dalam satu langkah yang dianggap jarang dibuat oleh firma Jepun, Nojima memutuskan membenarkan pekerja mereka terus kekal bersama syarikat sehingga mencecah usia 80 tahun.

Di bawah skim berkenaan, 3,000 pekerja boleh terus bekerja sehingga 80 tahun menerusi kontrak tahunan boleh diperbaharui bila mereka mencecah usia persaraan wajib 65 tahun.

Bila ditanya tentang perubahan polisi berkenaan, Sato berkata, “Saya rasa ia sesuatu yang menarik. Saya selalu bayangkan warga emas berusia 72 tahun sebagai orang lama. Tetapi saya merasakan diri saya seperti orang berusia 50-an dan saya berusaha keras agar tidak ketinggalan di belakang orang-orang muda.”

Ketika ini, Jepun mempunyai peratusan warga emas teramai berusia 65 tahun ke atas dalam populasi tertinggi sebanyak 28% disusuli oleh Itali sebanyak 23%. Ini berdasarkan data terbaru yang dikumpul Pertubuhan Bangsa Bersatu (PBB).

Pengarah eksekutif Nojima, Yoshiyuki Tanaka melihat polisi ini sebagai cara memanfaatkan mereka sebagai tenaga buruh kontrak dan secara tidak langsung, memberi manfaat kepada pelanggan.

Beliau berkata, “Kami mempunyai ramai pelanggan warga emas melawat kedai kami. Terdapat orang muda sebagai pekerja. Tetapi dilayan dengan baik oleh orang sebaya mereka sudah pasti bagus untuk mereka.”

Sato yang bekerja di bahagian pemasangan peti sejuk selama 30 tahun sebelum menyertai Nojima pada usia pertengahan 50-an turut bersetuju dengan sentimen Tanaka.

Dia menambah, “Ratusan orang terlibat dalam pemasangan sebuah peti sejuk. Dan bagi kami yang berada di bahagian peruncitan, kami berada pada peringkat terakhir proses ini.

“Bagi saya, seseorang pelanggan itu seperti seorang menantu lelaki yang dikahwinkan dengan anak perempuan saya.”

Artikel turut boleh dibaca di laman portal kewangan dan ekonomi kami, The Outlook.


Cara Cepat Khatamkan Quran

Salafussoleh sungguh-sungguh mencintai al-Quran. Kalau nak buat perbandingan, macam mana kita melekat dengan iphone, macam tu lah mereka melekat dengan al-Quran. Tak lekang-lekang membacanya siang malam.

Orang yang mencintai al-Quran pasti dilimpahi kebahagiaan. Di antara kelebihan mengkhatamkan al-Quran kata ulama, doanya makbul pada hari itu.

Ibnu Abbas menceritakan bahwa suatu hari, ada seorang sahabat yang bertanya kepada Rasulullah SAW.

”Wahai Rasulullah, amalan apakah yang paling dicintai Allah?” Beliau menjawab, ”Al-hal wal murtahal.” Orang ini bertanya lagi, ”Apa itu al-hal wal murtahal, wahai Rasulullah?” Beliau menjawab, ”Yaitu yang membaca Alquran dari awal hingga akhir. Setiap kali selesai ia mengulanginya lagi dari awal.” (HR Tirmidzi).

Oleh itu, salafussoleh berusaha mengkhatamkan al-Quran sekerap mungkin. Ada yang mengkhatamkan Quran setiap Jumaat, seperti Saidina Uthman, Zaid bin Thabit, Ibn Mas’ud dan Ubai bin Ka’ab. Abdullah bin Amr pula diarahkan Rasulullah untuk mengkhatamkannya seminggu sekali.

Ibnu Umar berkata: Aku bertanya kepada Rasulullah SAW, “Wahai Rasulullah, dalam tempoh berapa lama, saya boleh mengkhatamkan al-Quran?” Baginda menjawab: “Khatamkan sekali sebulan.” Aku berkata: “Saya masih mampu lebih daripada itu.”

Lalu soal jawab itu berlangsung hingga Rasulullah SAW mengurangkannya kepada 25 hari; 15 hari, 10 hari dan akhirnya lima hari. Apabila Ibnu Umar mengatakan masih mampu, Rasulullah SAW tidak memberikan keringanan lagi. (HR Baihaqi)

Mansur Zaadan seorang tabiin mengkhatamkan setiap hari di waktu Zuhur dengan Asar. Sekali lagi pula pada waktu Maghrib dengan Isyak.

Imam Syafiee mengkhatamkan 60 kali sepanjang Ramadhan.

PERTAMA

Saidina Uthman khatamkan al-Quran seminggu sekali dengan satu kaedah:

Sahabat Nabi ini membahagikan surah-surah kepada 7 bahagian. Dimulakan pada Jumaat malamnya dan khatam pada khamis malamnya.

Jumaat: Surah al-Fatihah sehingga Surah al-Maidah

Sabtu: Surah al-Anam sehingga Surah al-Maidah.

Ahad: Surah Yusuf sehingga Surah Maryam.

Isnin: Surah Thoha sehingga Surah al-Qasas.

Selasa: Surah al-Ankabut sehingga Surah Shad.

Rabu: Surah Zumar sehingga Surah Rahman.

Khamis: Surah Waqiah sehinggan Surah an-Nas.

KEDUA

Cara lain, dengan memanfaatkan juz, hizb & maqra.

Jikalau kita baca 1 juz sehari; maka sebulan sudah cukup. Jika 1 hizb sehari; 2 bulan diperlukan. Jika 1 maqra sehari; 8 bulan diperuntukkan untuk khatam. Tepuk dada tanya selera. Mana yang sesuai dengan masa dan tekad usaha.

KETIGA

Kaedah yang lebih ringan untuk orang awam seperti kita, adalah membacanya semuka selepas solat.

Mudah nak ingat insyaAllah sebab kita dah set masa. Kalau kita baca satu muka setiapkali lepas solat, bermakna kita dapat baca 5 muka sehari. Bila seminggu dah sejuzu’ lebih. Sebulan dah 7 juzu lebih. Mushaf Uthmani mempunyai kurang lebih 604 mukasurat. Jika kita konsisten membaca semuka setiap kali lepas solat, InsyaAllah berjaya mengkhatamkan al-Quran selepas 4 bulan. Alhamdulillah.

Bagaimana pun cara yang kita pilih, mulakanlah dengan yang mudah. Agar kita dapat istiqamah. Ingatlah amal yang dicintai Allah ialah yang berterusan meskipun sedikit.

Di bulan Ramadhan, untuk kita kuat istiqamah, ikutilah majlis tilawah beramai-ramai. InsyaAllah tidak cepat putus asa kerana kita tidak sendirian. Bahkan pahala digandakan berkat berjemaah. Ramai dah khatam setiap tahun dengan cara paling popular ni.

Rasulullah SAW bersabda: “Tidak faqih (faham) sesiapa yang membaca (khatam) Quran kurang dari 3 hari.” (HR Tarmizi, Abu Daud dan Ibn Majah)

RUJUKAN:

Imam al-Ghazali. Ihya Ulumiddin.

Teladani ulama, aulia kerap khatam al-Quran. https://www.bharian.com.my/rencana/agama/2019/05/561946/teladani-ulama-aulia-kerap-khatam-al-quran

Khatam sebulan sekali. http://mengajidisini.com/cara-khatam-al-quran-sebulan/

Pahala Khatam Alquran, Berapa Kali Sebaiknya Kita Khataman? https://republika.co.id/berita/qdo66b320/pahala-khatam-alquran-berapa-kali-sebaiknya-kita-khataman


Meneroka Tema Musim Pertama Agents of Shield

Semua orang mengetahui tentang Marvel Cinematic Universe (MCU) dari filem Iron Man (2008), perintis kepada permulaan dunia fiksyen ini hinggalah filem terbaru yang ditayangkan di pasaran, Guardians of the Galaxy Vol. 2. Dan selain filem, Marvel melalui produksi televisyennya, Marvel Television turut menerbitkan drama-drama berkualiti seperti Agents of SHIELD (ABC) dan Daredevil (Netflix). Bagi peminat filem, SHIELD bukan saja penghubung tentang apa yang berlaku dalam filem tetapi juga turut mempengaruhi apa yang berlaku selepasnya.

Contohnya, pengenalan Avengers Initiative oleh bekas pengarah SHIELD, Nick Fury dalam Iron Man yang membawa kepada pembentukan Avengers. Tetapi dalam artikel pertama ini, mari kita teroka lebih lanjut tema dan persoalan berkenaan SHIELD dalam filem dan musim pertama Agents of SHIELD.

1. Jangan cuba mencabar kekuasaan Tuhan

Seperti mana kita semua tahu, ejen SHIELD kegemaran ramai, Phil Coulson mati ditikam Loki dalam filem The Avengers dan dihidupkan semula oleh Fury menggunakan Projek T.A.H.I.T.I. Walaupun niat Fury ikhlas iaitu memberi peluang kedua kepada ejen tersebut untuk terus berkhidmat dan menjalani kehidupan seperti biasa, harga yang dibayar terlalu mahal. Ada sebab mengapa Tuhan meletakkan batas-batas dalam kehidupan. Sekiranya batas tersebut dilanggar, ia bukan saja mencetuskan konflik moral tanpa kesudahan, malah ia akan mengundang lebih banyak permasalahan dari segi etika, perundangan, kesihatan dan sebagainya. Dan jika perlakuan tersebut dilihat memberi manfaat yang bersifat jangka panjang, manusia akan jadi tamak dan mahukan semuanya tanpa memikirkan kesan kepada diri dan orang lain. Dan siapa sangka, selain Fury, seorang lagi ejen bernama John Garrett mahukan projek tersebut untuk menyembuhkan beliau daripada penyakit yang dialaminya. Memang beliau sembuh tapi jadi gila pada akhirnya kerana dihantui simbol-simbol dalam kepala, sama seperti dialami Coulson dan pesakit-pesakit T.A.H.I.T.I lain.

2. Jangan pandang umur satu halangan

Satu perkara menarik yang dilakukan Coulson semasa merekrut ahli pasukannya ialah dengan mengambil beberapa orang muda sebagai pakar dalam bidang mereka. Mereka ialah Jemma Simmons (pakar biologi/doktor perubatan), Leopold Fitz (jurutera) dan Daisy ‘Skye’ Johnson (penggodam). Walaupun ramai yang skeptik dengan pemilihan mereka bertiga sebagai ahli pasukan terutama membabitkan soal umur, pengalaman dan rekod jenayah, itu tidak menghalang mereka menjalankan tugas dengan cemerlang sebagai ejen lapangan SHIELD. Dan ini seharusnya menjadi inspirasi terutama kepada golongan muda di luar sana bahawa umur bukan halangan kepada mereka untuk berjaya.

Lihat saja orang-orang berjaya di luar sana seperti Bill Gates (Microsoft), Steve Jobs (Apple) dan Elon Musk (Tesla). Mereka mungkin jutawan pada ketika ini tetapi mereka juga seperti anda, cuma orang biasa semasa mengorak langkah membina empayar mereka. Umur hanyalah angka jika dibandingkan dengan usaha dan keazaman anda untuk mencapai sesuatu matlamat. Tanpa keazaman dan kesungguhan, makanya apa saja anda usahakan akan gagal dan siapa yang gunakan umur sebagai alasan sebenarnya takut kepada bayang-bayang sendiri. Keberanian Coulson merekrut mereka berbaloi kerana mereka bertiga banyak membantu menyelesaikan krisis SHIELD untuk jangka masa panjang seperti konflik dengan HYDRA dan pemimpin pemberontak Inhumans, Hive.

3. Pengaruh mentor mempengaruhi pembangunan sahsiah diri

Dalam musim pertama SHIELD, semua mengetahui hubungan rapat Coulson-Daisy sebagai mentor-protege dan perkara yang sama boleh dilihat antara Grant Ward-Garrett. Cuma bezanya di sini, haluan yang dibawa dua mentor ini berbeza di mana Coulson berjaya mendidik Daisy sebagai ejen lapangan SHIELD sementara Garrett menjadikan Ward sebagai ejen HYDRA yang digeruni. Mentor ini bagus kerana mereka boleh memberi nasihat dan panduan yang baik dalam kehidupan. Tetapi pilihlah mentor yang benar-benar membawa kita ke arah kebenaran, bukan ke arah kemusnahan. Ini kerana mentor sebegini hanya melihat protege mereka sebagai alat sahaja untuk mencapai matlamat mereka dan akan meninggalkan kita bila tujuan tersebut sudah dicapai. Dan apa yang dilakukan Garrett sangat mendalam kepada Ward sehinggakan dia sudah tidak mampu membezakan baik atau buruk semasa bersamanya kerana terlalu setia dengan mentor lamanya. Antara tindakan Ward yang mengejutkan pada musim tersebut ialah pembunuhan Victoria Hand (penyelia The Hub), Eric Koenig (penyelia Providence) dan cubaan bunuh ke atas Fitz dan Simmons.

4. Organisasi lemah bila dipengaruhi elemen rasuah, penyelewengan dan pengkhianatan.

Satu lagi aspek menarik untuk musim pertama Agents of SHIELD ialah pendedahan kewujudan HYDRA dalam kalangan ejen dan pegawai SHIELD. Perkara ini disebut secara kerap dalam Captain America: The Winter Soldiers di mana konflik antara Fury dan Steve Rogers (Captain America) dengan ejen-ejen HYDRA diketuai oleh Setiausaha Majlis Keselamatan Dunia, Alexander Pierce. Sementara musim pertama memfokuskan kepada konflik antara pasukan Coulson dan puak HYDRA yang diketuai Garrett.

Persamaan kedua-duanya ialah ejen-ejen ini dapat menyusup masuk secara rahsia disebabkan masalah rasuah, penyelewengan dan pengkhianatan. Dan elemen sebegini yang harus dibanteras dari akar umbi sebelum ia menjadi kanser yang memusnahkan mana-mana organisasi sama ada kerajaan, parti politik, entiti korporat dan sebagainya. Ini kerana elemen-elemen ini bukan saja melemahkan keupayaan sesebuah organisasi untuk bertindak malah ia sebenarnya boleh menyumbang kepada kejatuhan organisasi tersebut. Bukan itu saja, elemen-elemen sebegini menyebabkan kredibiliti sesebuah organisasi hilang begitu saja dan menyukarkan peluang mendapat kepercayaan ramai pihak dari masyarakat awam hingga agensi-agensi kerajaan. Walaupun berjaya mengalahkan puak HYDRA yang dipimpin Garrett, tetapi Coulson dan saki-baki ejen dan pegawai SHIELD yang masih ada terpaksa berhadapan dengan kritikan dan tekanan dari pihak luar seperti pihak Tentera US yang dipimpin Brigadier Jeneral (dahulu Kolonel) Glenn Talbot.

5. Pemimpin yang baik sentiasa bersedia untuk peralihan kuasa.

Pada akhir musim pertama, Fury membuat kejutan dengan membantu pasukan Coulson mengalahkan puak HYDRA pimpinan Garrett dan menyelamatkan Simmons dan Fitz dari lemas di lautan. Dan sebelum beliau menghilangkan diri, beliau mendedahkan sebab sebenar Coulson dihidupkan semula melalui T.A.H.I.T.I: untuk terus mengetuai SHIELD kerana sedar SHIELD masih diperlukan dalam menangani ancaman sama ada dari luar atau domestik walaupun sudah ada kumpulan adiwira seperti Avengers. Dan ini satu kualiti yang harus dimiliki seorang pemimpin yang baik. Pemimpin yang baik, walau sehebat mana beliau di medan perang, dalam bilik lembaga pengarah atau di atas padang, sedar bukan selamanya beliau akan kekal sebagai orang yang berkuasa.

Selain itu, pemimpin yang baik sentiasa bersedia dengan menyediakan generasi pelapis yang bukan saja boleh memimpin tetapi juga memastikan perjalanan organisasi terus berjalan lancar selepas beliau pergi. Dan ini yang dilakukan oleh Fury kerana Fury mahukan orang yang beliau percaya dan ada bakat kepimpinan yang hebat untuk meneruskan kesinambungan SHIELD sebagai perisai kepada orang-orang yang tidak berdosa dan pedang untuk mencantas sebarang ancaman kepada dunia sama ada dari luar atau dalam. Dan orang tersebut ialah Coulson walaupun ada yang tidak bersetuju dengan pilihan Fury. Ini akan diulas dalam bahagian kedua.

Sebagai kesimpulan, musim pertama Agents of SHIELD memperlihatkan kekuatan agensi tersebut bukan saja semasa berada di puncak kegemilangannya tetapi juga semasa ia cuba bangkit semula setelah pendedahan HYDRA yang memusnahkan agensi dalam menjalankan peranan sebagai pedang dan perisai kemanusiaan dalam MCU. Bukan mudah bagi orang-orang seperti Coulson menjalankan peranan mereka sebagai ejen tetapi pada mata penonton, mereka juga sebenarnya adiwira seperti adiwira-adiwira lain seperti Iron Man, Hulk dan Captain Amerika.


Bagaimana Kehidupan Wujud?

Sebelum ini, admin Zamir ada sentuh tentang bagaimana alam semesta lahir. Memandangkan dia ada sebut tentang pandangan ahli biologi, maka di sini saya ambil keputusan untuk sambung artikel Zamir.

Bagaimana kehidupan wujud?

Seperti yang disebutkan Zamir, para saintis ada pandangan berbeza-beza tentang bagaimana sistem kimia menjadi sistem biologi, hipotesis dunia RNA. Antara hipotesis tersebut ialah eksperimen Miller-Urey. Dalam eksperimen tersebut, gas-gas primitif telah digunakan sebagai simulasi dunia pasca letupan. Bumi waktu itu masih lagi planet yang panas dan kering. Gas-gas primitif berkenaan yakni metana, ammonia dan hidrogen telah digunakan. Gas-gas tersebut dipanaskan dan hasilnya kompoun organik pun terhasil. Kompoun-kompoun ini dilarutkan ke dalam air sebagai simulasi lautan, menghasilkan ‘primordial soup’. Sup yang dipenuhi asid amino. Ya, asid amino, batu asas kehidupan. Melalui asid amino, protein mampu dibina berasaskan karbon, nitrogen, hidrogen dan oksigen. Kesemua bahan kimia ini mampu dijumpai dalam gas-gas primitif yang disebut di atas.

Pada mulanya, asid amino ini masih lagi molekul bukan hidup. Lama kelamaan, asid amino ini mampu membentuk secara bergumpal lalu menjadi peptid kecil akibat interaksi kimia dan tarikan cas badan berpolar (Hidrogen bercas positif, nitrogen dan oksigen negatif). Asid amino dan peptid ini mampu bergabung lalu menjadi membran sfera yang tertutup. Bermula dari sini, bakteria/prokaryot purba mula wujud.

Teori Panspermia

Teori Panspermia ini secara kasarnya ialah teori asal-usul alien. Apa yang saya maksudkan ialah proses interaksi kimia asid amino ni tak berlaku di bumi, tapi di angkasa lepas. Meteor yang menghempas bumi kebanyakannya mempunyai bahan organik dan tak kurang juga, asid amino. Sebagai contoh. meteorite Murchison yang terhempas pada tahun 1969 mengandungi pelbagai kompoun organik yang biasanya dijumpai pada benda hidup sahaja seperti RNA, uracil dan xanthine. Umur meteorite ini ialah 4.95 billion tahun, 500 juta tahun lebih tua daripada usia Bumi. Sewaktu bumi masih lagi merupakan planet kering kontang, banyak meteor dan komet melanggar Bumi dan ada kebarangkalian sesetengah daripada objek tersebut membawa partikel kompoun organik ini. Sekiranya teori kejadian kehidupan bermula dengan ini, maka kompoun tersebut akan menginjak ke teori Endosimbiont. Sekiranya tidak, maka proses kimia ini dianggap berlaku di Bumi sewaktu gas primitif masih melata.

Teori Endosymbiont

Interaksi di antara kompoun organik akan mewujudkan proto sel dan akhirnya prokaryot purba atau dalam nama lain, bakteria purba. Bakteria purba ini pada asalnya tidak mempunyai organel, organ bagi sel. Hendak dijadikan cerita, reaksi kimia menyebabkan membran plasma bakteria ini mula terlipat bagi mewujudkan retikulum endoplasmik, sebuah organel yang berkaitan dengan sintesis protein dan enzim. Nukleus juga wujud pada masa yang sama dek asid amnio yang menjadi semakin kompleks. Bakteria ini akan mula memakan bakteria lain yang hidup secara metabolisme aerobik. Hidup dengan kewujudan oksigen. Walau bagaimanapun, bakteria yang dimakan ini tak mati, bahkan hidup di dalam bakteria purba tersebut sebab mampu hidup secara simbiot, saling bantu membantu. Bakteria purba itu membekalkan tempat tinggal dan bakteria yang dimakan membekalkan tenaga. Bakteria pembekal tenaga ini menjadi mitokondria. Bukti bagi teori ini ialah sel kita mempunyai dua jenis DNA berlainan, satu di nukleus sel kita, satu lagi di dalam mitokondria sel kita.

Pada sesetengah bakteria purba yang lain, ada yang memakan bakteria fotosintetik. Bakteria fotosintetik ini kemudiannya menjadi plastid, organel yang bertanggungjawab dalam hal ehwal fotosintetis. Kedua-dua jenis bakteria purba ini berevolusi menjadi sel eukaryot, sel yang sempurna. Sel-sel eukaryot ini mula berevolusi, hidup secara berkumpulan lalu mewujudkan komuniti mereka sendiri seperti lendir mikrob. Di akhir evolusi mereka, sel-sel ini mampu hidup secara berkumpulan dan melakukan tugas yang berlainan mengikut kohort-kohort kecil mereka sendiri, melahirkan organisma besar. Bermula daripada sini, haiwan dan pokok primitif mula muncul seperti seperti span laut. Anda boleh rujuk pautan artikel ini bagi penerangan tentang kewujudan hidupan kompleks daripada eukarya: https://www.thepatriots.asia/archives/3092

Evolusi dan Islam

Untuk mengatakan evolusi itu tak wujud adalah sesuatu yang tak masuk akal. Semua objek yang hidup mempunyai kebolehan untuk berevolusi. Evolusi ini terbahagi kepada dua. Mikroevolusi dan makroevolusi. Mikroevolusi ialah evolusi berskala kecil, sebagaimana bakteria mampu menjadi kalis antibakteria. Makroevolusi pula evolusi berskala besar seperti perbezaan warna kulit manusia. Perjalanan evolusi-evolusi ini tak berlaku pada kadar yang tetap. Ada yang sekejap, ada yang lama, tapi selalunya lama kalau untuk makroevolusi.

Untuk menguatkan hujah saya, saya rasa baik saya jelaskan pandangan evolusi melalui kaca mata Islam. Percaya atau tidak, konsep evolusi sudah pun dihipotesiskan oleh sarjana-sarjana Islam kita pada zaman Pertengahan. Contohnya ialah Ibnu Khaldun dan Al-Jahiz.

“Animals engage in a struggle for existence; for resources, to avoid being eaten and to breed. Environmental factors influence organisms to develop new characteristics to ensure survival, thus transforming into new species. Animals that survive to breed can pass on their successful characteristics to offspring”-The Book of Animal, Al-Jahiz.

“One should then take a look at the world of creation. It started out from the minerals and progressed, in an ingenious, gradual manner, to plants and animals. The last stage of minerals is connected with the first stage of plants, such as herbs and seedless plants. The last stage of plants, such as palms and vines, is connected with the first stage of animals, such as snails and shellfish”- Mukaddimah, Ibnu Khaldun.

Bagi permasalahan evolusi dan kejadian Nabi Adam, saya perlu jelaskan bahawa evolusi dan Islam adalah SERASI. Masalah utama evolusi-kejadian Adam bukan terletak pada manusia berasal daripada monyet, tapi di mana Nabi Adam dicipta. Sebab kenapa DNA kita dan hidupan-hidupan lain mempunyai persamaan adalah kerana bahan asas ciptaan kita semua sama, yakni kompoun organik! Kesemua kompoun organik dan juga bahan kimianya boleh dijumpai pada debu dan proses ‘primordial soup’ boleh berlaku di mana-mana tempat yang mempunyai tanah dan air seperti lumpur. Tiada percanggahan pun tentang evolusi-penciptaan Adam. Hidupan lain mungkin dicipta di Bumi dan mengalami proses evolusi, tapi bagi Nabi Adam, prosesnya berlaku di langit. Itu sahaja permasalahannya.

Evolusi itu betul, tapi untuk mengatakan manusia itu berasal daripada monyet itu ialah sesuatu yang perlu diperdebatkan. Seperti yang kita sedia maklum, spesis manusia itu pelbagai. Kita ialah homo sapien, spesis-spesis lain kita ada seperti homo erectus, homo florensiensis dan sebagainya. Persoalan saya di sini ialah boleh jadi manusia itu wujud sejak zaman pra Adam lagi. Mungkin merekalah makhluk yang disebut dalam al-Quran sebagai kaum yang selalu menumpahkan darah, sebab mereka sudah pupus. Hal tafsiran ini saya lebih suka diserahkan kepada ahlinya. Wallahalam. Namun, bagi hal evolusi, saya merupakan ahli bagi ilmu tersebut. Evolusi tak bercanggah dengan ajaran Islam.


Fakta-Fakta Menarik Mengenai Yakuza Yang Kita Harus Tahu

1. Yakuza (ヤクザ) atau dikenali juga sebagao Gokudo (極道) ialah sebuah organisasi jenayah terancang yang sangat terkenal di jepun. Organisasi ini juga turut dikenali sebagai Mafia Jepun kerana hampir serupa seperti organisasi jenayah yang terkenal di Italy. Setakat ini, direkodkan bahawa ahli kumpulan Yakuza mempunyai lebih daripada 103, 000 orang ahli.

2. Sejarah Yakuza dapat dijejak pada pertengahan era Zaman Edo, iaitu Tekiya dan Bokuto. Tekiya (penjaja) iaitu golongan terendah dalam tangga masyarakat di zaman tersebut telah membentuk sebuah organisasi yang bertujuan untuk melindungi perniagaan mereka.

3. Kerajaan Edo ketika itu mengiktiraf kewujudan Tekiya sebagai sebuah organisasi dan membenarkan ketua setiap organisasi tekiya membawa sebilah pedang. Pedang tersebut bukanlah katana kerana hanya samurai yang mempunyai hak untum membawa katana. Pedang tersebut lebih pendek dari pedang katana dan dikenali sebagai Wakizashi.

4. Bakuto pula lebih rendah tahap mereka dalam masyarakat Jepun zaman Edo. Mereka adalah penjudi tegar dan berjudi pada waktu itu adalah diharamkan di Jepun. Jadi, ketika itu banyak rumah judi haram tumbuh seperti cendawan selepas hujan. Mereka biasanya menjadikan kuil-kuil dan tempat pemujaan yang telah ditinggalkan orang di pinggir kampung dan bandar sekitar Jepun sebagai tempat operasi. Rumah judi ini juga menjalankan perniagaan ceti haram.

5. Hari ini, peninggalan daripada organisasi Tekiya dan juga Bakuto dapat dijejak dalam Yakuza apabila ritual-ritual yang pernah diamalkan pada zaman itu turut diamalkan sehingga ke hari ini.

6. Mahu mempelajari mengenai organisasi Yakuza adalah sangat unik sekali. Mereka mengadaptasikan sebuah sistem tradisional hierarki Jepun yang dipanggil sebagai oyabun-kobun. Kobun adalah merujuk kepada anak angkat yang menumpahkan taat setia pada ayah angkatnya yang dikenali sebagai Oyabun. Biasanya hubungan ini terjalin melalui ritual meminum sake dari satu cawan. Dalam organisasi Yakuza, seorang ahli akan melupakan sebarang hubungan dengan keluarga asal mereka, dan segala kesetian pada ketua gang.

7. Dalam sebuah organisasi Yakuza, mereka diketuai oleh seorang Oyabun atau Kumico yang memberikan arahan kepada anak buah iaitu Kobun. Dibawah Kumico ialah penasihat yang digelar sebagai saiko komon dan juga so-honbucho atau ketua cawangan.

8. Di bawah mereka pula ialah wakagashira yang ditugaskan untuk mengawal beberapa buah gang di dalam setiap wilayah mereka dengan bantuan daripada fuku-honbuchu yang dibertanggungjawab untuk menguruskan geng di bawah wakagashira. Setiap gang yang wujud dalam setiap wilayah diketuai oleh ketua tempatan yang dikenali sebagai saiko-komon. Saiko-komon mengawal kawasan masing-masing dalam sebuah wilayah. Mereka mempunyai anak buah tersendiri seperti penasihat, akauntan dan tentera yakuza mereka yang digunakan untuk penguatkuasaan.

9. Yakzua terkenal dengan ritual yang dipanggil sebagai Yubitsume, Ritual ini mengkehendaki salah satu daripada jari dipotong sebagai tanda penyesalan dan maaf seandainya mana-mana ahli mereka melakukan kesalahan.

10. Banyak yakuza yang tatu hampir memenuhi satu badan termasuk kemaluan. Di Jepun, tatu ini dikenali sebagai irezumi dan proses melukis tatu ini adalah menggunakan cara tradisional dan bukannya cara moden yang tidak menyakitkan seperti tradisional.

11. Bayangkanlah tubuh anda diukir dengan jarum, besi dan buluh runcing dengan tangan dan ianya mengambil bertahun-tahun untuk pastikan seluruh tubuh dengan tatu. Namun, kejayaan memenuhi seluruh badan dengan tatu dianggap sebagai anak jantan. Tak padanlah mereka berani terjun ke dalam dunia jenayah ini kalau sampai begitu tahap keberanian mereka.

12. Oh ya, apabila seorang Yakuza saling bermain kad yang diberi nama Oicho-Kabu, mereka akan membuka baju mereka dan menayangkan tubuh mereka yang penuh bertatu antara satu sama lain. Mungkin pada saat ini sahaja untuk melihat tubuh sasa yang dipenuhi tatu yang diukir bertahun-tahun dengan proses yang penuh kesakitan.

13. Ini kerana Yakuza biasanya akan memakai kemeja lengan panjang dan juga baju yang berkoler tinggi untuk menutup tatu di tubuh mereka. Biasalah, identiti sebagai Yakuza juga perlu dilindungi oleh mereka.

14. Terdapat tiga buah keluargga Yakuza terbesar dalam sejarah Jepun. Yang paling besar ialah Yamaguchigumi yang mempunyai ahli lebih daripada 55 000 orang dan lebih daripada 50 peratus Yakuza Jepun adalah anggota keluarga ini. Dipercayai bahawa keluarga ini dicipta pada tahun 1915. Terdapat 850 clans di bawah keluarga ini.

15. Sumiyoshi-kai adalah keluarga kedua terbesar di Jepun dengan ahli lebih 20 000 orang dan setiap daripadanya dibahagikan kepada 277 clans. Inagawa-kai pula adalah keluarga ketiga terbesar di Jepun dengan ahli mencecah 15 000 orang dan ianya dibahagikan kepada 313 clans. Keluarga ini berpusat di kawasan sekitar Tokyo dan Yokohama.

16. Sebenarnya organisasi Yakuza ini banyak juga berjasa kepada masyarakat walaupun mereka berasaskan jenayah. Antaranya ketika Kobe dilanda gempa bumi pada tahun 1995, keluarga Yamaguchi-gumi adalah antara organisasi yang menghulurkan bantuan kepada mangsa bencana. Ketika itu, kerajaan Jepun dikritik kerana lembab dan organisasi Yakuza seperti Yamaguchi-guchi pula lebih pantas. Antara khidmat mereka adalah menyalurkan tenaga kerja dan juga helikopter untuk digunakan dalam operasi menyelamat.

17. Sebenarnya kebanyakan keluarga Yakuza di Jepun menegah ahli mereka untuk terlibat dalam penjualan dadah. Katanya, dadah itu lebih merosakkan masyarakat dan bangsa daripada jenayah-jenayah lain manakala beberapa keluarga pula memang terkenal dengan bisnes dadah seperti Dojin-Kai.

18. Yakuza biasanya tidak mengacau masyarakat yang susah sebaliknya mereka akan memeras ugut syarikat-syarikat gergasi dan pemegangs aham di dalamnya. Kedai-kedai kecil yang diusahakan oleh mereka yang berpendapatan sederhana tidak akan dikacau oleh Yakzua. Jadi, wang perlindungan dikutip daripada syarikat-syarikat besar daripada perusahaan kecil.

19. Yakuza juga terkenal dalam melabur dalam perniagaan. Antaranya ialah mereka pernah melabur dalam saham Tokyo Kyuko Electric Railway’s. Japan’s Securities and Exchange Surveillance Commission mendakwa mempunyai maklumat terdapat 50 syarikat yang terlibat dengan Yakuza.

20. Ironinya, Kobe yang merupakan rumah kepada keluarga terbesar Yakuza di dunia adalah merupakan salah satu bandar paling selamat di Jepun. Ini mungkin kerana aura Yakuza seperti Yamaguchi-guci telah menakutkan penjenayah murahan seperti samseng jalanan yang tdak mahu menarik perhatian Yakuza.


Ankh: Simbol Kehidupan

“Mengapa simbol seperti tali yang disimpulkan (berbentuk T) ini banyak terlihat di dinding binaan piramid?”.

Dinasti Mesir dahulu bukan sahaja terkenal dengan kemegahaan binaan piramid dan Sphinx, bahkan ianya juga terkenal dengan sistem tulisan Hieroglif, yang mana ianya menjadi tulisan yang dipahat atau dilukis di dinding piramid ataupun di dalam makam Firaun tertentu. Jadi, di sebalik misterinya tersusun sebuah kenilaian seni tulisan Hieroglif yang terdiri daripada pelbagai lukisan yang menunjukkan makna, peristiwa atau kejadian tertentu, anda pasti mengetahui adanya sebuah simbol utama yang selalu dilukis oleh masyarakat Mesir dahulu. Apakah simbol utama tersebut? Daripada pelbagai simbol yang sudah dikenalpasti oleh para ahli sejarawan mahupun arkeologi, adanya sebuah simbol suci yang menjadi pegangan utama masyarakat Mesir dahulu untuk menunjukkan lambang keabadian, kehidupan yang akan terus berlangsung di alam dunia mahupun alam baka.

Simbol ini banyak diterjemahkan melalui beberapa teori yang banyak. Ada yang mengatakan ianya merupakan sebuah lambang selipar kulit (sandal) dan ada yang mengesahkan ianya merupakan sebuah simbol gabungan daripada ‘vagina’ (yang berbentuk oval) dan ‘penis’ (yang berbentuk batang). Tetapi teori pertama tidak masuk akal kerana selipar tidak membawa maksud kesucian dan teori kedua ini pula ditolak disebabkan tiada bukti yang kukuh.

Mengikut kepercayaan agama Kristian Koptik, simbol ini juga dikenali sebagai Crux Ansata yang membawa makna kehidupan dan keabadian (immortal).

Masyarakat Mesir dahulu menjadikan simbol ini sebagai sebuah makna yang menunjukkan adanya terjadi perhubungan diantara lelaki dan perempuan.

Makna ini diambil daripada peristiwa kepercayaan agama mereka yang pernah berlaku di bumi Mesir pada suatu ketika dahulu iaitu perkahwinan atau penyatuan diantara Dewa Osiris dan Dewi Isis dan seterusnya dari hasil perkahwinan antara dua orang beradik ini, lahirlah keturunan yang pada suatu hari nanti akan diangkat sebagai ‘Tuhan/The Only One’ iaitu Firaun.

Apabila Dewa Osiris dan Dewa Isis bersatu, maka mereka telah melimpahkan sebuah simbol penerus kehidupan kepada masyarakat Mesir pada waktu itu, iaitu sungai Nil. Dengan kemunculan sungai Nil berkat penyatuan mereka maka simbol ini juga dikatakan sebagai ‘Kunci Sungai Nil’ (The Key of the Nile).

Tambahan, simbol ini juga pernah digunakan oleh Dewi Isis untuk menghidupkan kembali jasad Dewa Osiris yang telah dicincang dan dibunuh oleh saudara kandungnya, Dewa Seth (Dewa Kegelapan) melalui bantuan anaknya tirinya, Dewa Anubis (Dewa Kematian).

Dengan peristiwa bersejarah mengikut kepercayaan masyarakat Mesir pada waktu itu, maka simbol ini juga berfungsi sebagai sebuah lambang suci menuju ke alam baka (The Key to the Underworld).

Mengapa simbol ini dilukis di dalam makam Firaun jikalau ianya membawa lambang ‘The Key of the Nile’ dan ‘The Key of the Underworld’ ? Di mana hubungkaitnya di dalam permasalahan ini?

Perlu diketahui, Ankh adalah sebuah simbol utama dan suci. Simbol yang diangkat sebagai simbol berdaulat oleh Firaun untuk mengesahkan baginda sendiri merupakan titisan (keturunan) dari Dewa Osiris dan Dewa Horus (anak Dewa Osiris). Dengan memuliakan simbol ini maka secara tidak langsung, ianya merupakan simbol yang layak dipegang oleh keturunan dewa dan dewi sahaja.

Walaupun agama menyembah Dewa Matahari Ra, Dewa Osiris, Dewi Isis dan dewa dewi lainnya sudah tidak ada pada zaman sekarang, tetapi simbol Ankh ini dimuliakan oleh beberapa agama pagan yang wujud pada waktu ini seperti agama Kemetic (agama masyarakat Mesir yang dilahirkan semula) dan agama Thelema pula menjadikan simbol Ankh sebagai simbol menuju ke jalan Tuhan yang Satu (One’s Destiny).

Bahkan pada awal kemunculan agama Kristian Koptik, Ankh dibawa sebagai simbol Crux Ansata (Cross With Handle) tetapi ianya sekarang telah diubah menjadi sebuah simbol bulatan.

Pengenalan simbol Ankh akan membawa ke tajuk-tajuk simbol-simbol suci lainnya seperti Knot of Isis The Eye of Horus, The Eye of Ra, Ourobos, Amenta, Scarab, Djed Pillar, Ka Spirit, Ba, The Feather of Maat, Was, Deshret, Hedjet, Pschent, Shenu Ring, Uraeus the Cobra, Seba, Hekha & Nekhkaha, Primordial Hill dan Menat.

– TAMAT –


Macam Mana Doktor Zaman Purba Bedah Tanpa Ubat Bius?

Teknologi pembedahan semakin bertambah canggih ke tahap doktor zaman dahulu barangkali terlopong. Sekarang semua hospital melaksanakan pembedahan secara sistematik.

Pakar usus misalnya berganding bahu dengan pakar bius untuk memastikan proses pembedahan kekal licin.

Zaman sekarang siap luka bedah tidak perlu dijahit menggunakan kaedah konvensional.

Perkara ini menimbulkan persoalan besar. Kalau tengok dalam lembaran sejarah, pembedahan sebenarnya mendahului penggunaan bius.

Bermakna ada satu tempoh sangat lama sebelum bius diamalkan bersama pembedahan. Antara doktor paling hebat yang perlu dipetik untuk faham topik ini adalah Ambroise Pare.

Beliau berkhidmat sebagai jurubedah pada abad ke-16 dan sering merawat luka tembakan dengan cara mendidihkan minyak.

Seorang lagi adalah William Fabry, yang dijulang sebagai “Bapa Pembedahan Jerman”. Beliau memotong anggota badan yang sudah reput menjadi gangrene (Whitlock, 2020).

Pare dan Fabry menunjukkan dengan jelas yang pembedahan suatu masa dahulu tersangat azab, bagaikan selangkah ke alam barzakh.

Pembedahan mereka dibuat tanpa bantuan bius. Entah siapalah bernasib malang sampai terpaksa menjadi pesakit mereka.

Hampir sama seperti Fanny Burney, seorang penulis Inggeris yang menjalani pembedahan payu dara dengan hanya secawan wiski sebagai penenang (Flood, 2018).

Dua kali beliau pengsan kerana terlalu sakit semasa dipotong.

Asasnya bius adalah untuk mengurangkan rasa sakit semasa pembedahan… sekali gus memudahkan kerja pakar.

Seorang doktor gigi di Boston menggunakan sulfuric ether sebagai bius kerana pesakitnya perlu dibedah untuk buang barah vaskular (Harrah, 2015).

Konsep bius ini sebenarnya dibina berdasarkan amalan alkimia (alchemy) yang sudah menular sejauh abad ke-12.

Suatu masa dahulu, pakar bedah akan menyapu bancuhan opium dan jus mandrake untuk melalikan pesakit (Norn, et al., 2005).

Bancuhan ini diwarisi daripada zaman Rom lagi, yang jauh lagi ekstrim dengan hempedu babi serta cuka. Empat ramuan ini digunakan untuk “menidurkan seorang lelaki ketika para lelaki memotongnya”.

Jadi sebenar-benarnya, ubat bius sudah wujud secara konsisten dengan pembedahan. Cuma… sama ada berkesan atau tidak saja.

Tidak lupa juga pada kesan sampingan opium, yang boleh mengundang padah ketagihan. Dan mandrake pula mampu membawa maut jika dos terlalu tinggi untuk seseorang.

Dan setiap tubuh badan pula mempunyai had dos yang berbeza, sekali gus mengundang padah yang tidak disedari.

Bukan semua tukang bedah suka menggunakan bancuhan sebegini gila. Jadi pembedahan mereka sangat terhad pada jenis kecil, seperti memotong buang bahagian tertentu.

Pembedahan dalam seperti kelahiran Caesarean misalnya dianggap terlalu berisiko tinggi, kerana kesakitan melampau mampu menjejaskan kesihatan ibu dan anak.

Kaedah Pra-Bius Yang Menjadi

John Hunter mungkin tidak begitu terkenal sangat. Beliau merupakan guru yang mendidik Edward Jenner, yakni pelopor vaksin demam campak.

Pada tahun 1784, beliau cuba mengikat anggota badan dengan ketat untuk memperlahan peredaran darah.

Apabila pesakit tersebut tidak merasai anggota badannya, Hunter terus melaksanakan pembedahan dan berjaya memotong buang anggota badan tersebut.

Namun kaedah ini tidak menjadi amalan arus perdana. Tidak pasti jika Hunter mengulangi cara ini. Kerana sejarah banyak mengenang “mesmerism” sebagai langkah pra-bius yang menjadi amalan.

Langkah ini tidak menepati asas saintifik sebenarnya. Kerana ia melibatkan elemen hipnosis katanya otak dimanipulasi dengan menggunakan magnet (Bryce, 2022).

Benar atau tidak, memang takkan boleh dipastikan… kerana tiada siapa yang cukup akal berani menyerah diri pada pisau bedah sambil berpegang pada kuasa hipnosis.

RUJUKAN:

Bryce, E. (2022, Februari 23). How did doctors perform surgery before modern anesthesia? Live Science.

Flood, A. (2018, Jun 22). ‘The evil was profound’: Fanny Burney letter describes mastectomy in 1812. The Guardian.

Harrah, S. (2015, November 11). Medical Milestones: Discovery of Anesthesia & Timeline. UMHS-SK.

Norn, S., et al. (2005). History of opium poppy and morphine. Dan Medicinhis Arbog. 33: 171-184.

Whitlock, J. (2020, April 11). The Historical Timeline of Surgery. Very Well Health.


Melaka Bandar Terkaya Dunia

Ini catatan Portugis tentang kekayaan pedagang di Melaka oleh Diogo Lopez De Sequiera sekitar tahun 1508-1509, menyaksikan bagaimana pada ketika itu seperti ditulis pada (13) Melaka dilihat sebagai bandar paling kaya di dunia.

Satu bahara emas bersamaan dengan empat “quintaes”, unit kiraan emas Portugis.

Quintaes atau dalam istilah ‘singular’ di eja sebagai “quintal”.

Satu quintal pula bersamaan 100kg emas. Ini bermakna, satu bahara ialah bersamaan dengan 400kg emas.

Apabila ada pedagang di Melaka ketika itu yang memiliki sehingga10 dan 12 bahara emas, dalam kiraan metriknya mereka memiliki sehingga 4000-4800kg emas sebagai nilai kekayaan mereka.

Nilai emas yang sebahagian dari mereka ini miliki jika ditukar dalam nilaian moden hari ini jika dikira kasar berjumlah sehingga hampir RM800 juta.

Pastinya jumlah ini sangat besar nilainya sekitar tahun 1500 di Melaka.

Ini pastinya tidak termasuk bilangan atau nilai kapal, kekayaan di dalam gudang-gudang, aset-aset perniagaan dan peribadi masing-masing.

Maka terliurlah Raja Portugis mendengar laporan sebegini, dan misi ‘Gold, Gospel and Glory’ diteruskan kemudiannya.


Kebangsatan Tentera US Meratah Anak Dara Jepun Di Okinawa Masa WWII

Gandingan Jeneral Douglas MacArthur dan Laksamana Chester W. Nimitz berjaya memat.ahkan angkatan Jepun di Lautan Pasifik.

Dalam masa beberapa tahun, angkatan Jepun terpaksa berpatah balik tanpa henti hingga ke tanah air sendiri. Jepun kehilangan hampir 110,000 anggota dalam usaha tiga bulan untuk mempertahankan Pulau Okinawa.

Tetapi pada Jun 1945, ramai pembesar Jepun membµnµh diri kerana tewas pada tangan Amerika Syarikat. Asakan pihak Sekutu tidak dapat dirintangi Jepun. Anggota-anggota Sekutu pun menjelajahi pulau ini untuk memastikan yang Jepun tidak boleh membuat ser.angan balas.

Ketika Pertem.pµran Okinawa masih berlangsung, tiga anggota Amerika Syarikat berusia 19 tahun mengambil kesempatan.

Mereka selalu mengunjungi Kampung Katsuyama yang terletak tidak jauh daripada bandar Nago. Setiap kali mereka datang, beberapa gadis kampung akan dibawa naik bukit. Dan mereka akan mer.og.ol gadis-gadis kampung ini secara bergilir-gilir.

Perbuatan ini kerap diulangi, sampai orang-orang kampung selalu menggigil kalau terdengar kedatangan ten.tera Sekutu.

Entah berapa ramai dir.og.ol mereka… sampai satu tahap mereka mula datang tanpa sen.jata kerana fikir orang kampung takkan berani buat apa-apa. Mereka silap.

Mang.sa-man.gsa r.og.ol barangkali membawa orang kampung terus ke tempat mar.µah mereka diperolokkan. Dan mereka mengorak rancangan dengan bantuan dua ten.tera Jepun yang bersembunyi dalam hutan (Cullen, 2001).

Umpan mengena saja, mereka tidak membuang masa. Lima das tem.bakan menghentikan segalanya, dan tiga perog.ol pun pergi buat selamanya.

May.at mereka dibuang dalam gaung 15 meter tidak jauh daripada sebuah gua. Apabila Okinawa jatuh, nama mereka pula naik. Pengurusan Jeneral Joseph Stillwell mula mencari dengan sangkaan mereka telah lari daripada medan peper.angan.

Selepas setahun, mereka masih hilang. Jadi pihak ten.tera mengisytiharkan mereka “missing-in-action” (Roehner, 2008).

Penemuan Tiga Perog.ol

Kampung Katsuyama dikatakan merahsiakan kejadian ini. Tiada siapa tahu melainkan siapa yang tahu. Mereka sangat risau, kerana barangkali teruk dihµkµm Amerika Syarikat. Bukan mereka yang minta dirog.ol.

Peristiwa pembµ.nµh.an ini pec.ah daripada mulut Kijun Kishimoto, yang menghubungi seorang pemandu pelancong bernama Setsuko Inafuku daripada Kadena Base.

Katanya, anak Inafuku meninggal dunia dan pernah menjadi mang.sa ser.angan se.k.sual. Selama dua bulan mereka menjelajahi Katsuyama, untuk mengenal pasti kebenaran di sebalik buah mulut.

Rahsia Katsuyama akhirnya terdedah pada Ogos 1997, 52 tahun selepas kejadian. Pihak polis Jepun membuat keputusan untuk berdiam diri… untuk melindungi kampung Katsuyama. Namun Inafuku melaporkan penemuan ini kepada Kadena Base.

Pihak ten.tera Amerika Syarikat terus bergerak dengan pantas untuk mengeluarkan mereka daripada gaung tersebut.

Ujian gigi mengesahkan yang mereka ialah James D. Robinson, John M. Smith dan Isaac Stokes. Ketiga-tiga mereka bertaraf prebet (Robinson dan Smith dianugerahkan kelas pertama).

Tetapi punca kema.tian tidak dapat dikenal pasti. Dan tiada siapa mahu menyiasat tentang kejadian ini. Amerika Syarikat sendiri berlepas tangan.

Mungkin Satu Fitnah Jepun

Amerika Syarikat tidak mengaku yang kampung Katsuyama menjadi medan rog.ol. Pertama sekali, tiada bukti yang tiga prebet ini mero.gol sesiapa. Kedua, orang kampung sendiri berdiam diri dan tidak melaporkan sehingga hari ini.

Namun dalam peper.angan, rog.ol sudah sebati kerana lama dibiasakan. Menurut jangkaan seorang profesor di Brown University, seramai 10, 000 wanita Okinawa terpaksa melayan naf.su anggota Sekutu. Banyak buku dan diari merakamkan kisah pahit angkara rog.ol.

Profesor Masaie Ishihara pula berpendapat yang Okinawa terkena “amnesia sejarah” kerana ramai tidak rela menerima hakikat.

Pengurusan Douglas MacArthur memang tidak menerima sebarang laporan rog.ol. Namun hanya kerana mang.sa enggan melaporkan kejadian tidak bermakna tiada rog.ol.

Masalah sekarang, mang.sa rogol terlalu malu untuk membuat laporan… dan pembµnµh tiga prebet takut jika didakwa dalam mahkamah yang mesti berat sebelah.

Satu hal lagi, Per.ang Pasifik melibatkan 3.6 juta anggota Amerika Syarikat. Besar kemungkinan yang pihak ten.tera sendiri tidak mahu menerima sebarang laporan rog.ol (Sims, 2000).

Sudahlah itu zaman per.ang, yang dimenangi Amerika Syarikat… sedangkan hari ini pun banyak kejadian rog.ol sengaja ditenggelamkan untuk menjaga air muka.

RUJUKAN:

Cullen, L.T. (2001, Ogos 13). Okinawa Nights. Time.

Roehner, B.M. (2008). Relations between Allied (Ditapiskan) and the Population of Japan. Institute for Theoretical and High Energy Physics, University of Paris. Halaman 214.

Sims, C. (2000, Jun 1). 3 (ditapiskan) (ditapiskan) and a Secret of (ditapiskan) Okinawa. The New York Times.


Pengkaji Temui Kota Rom Yang Tenggelam Di Bawah Laut

Bagi ahli arkeologi Itali Enrico Gallochio, tugas sehariannya ialah memantau kerja-kerja ekskavasi di tapak lama kota Rom bernama Baiae. Tetapi Baiae tidak seperti sesetengah tapak ekskavasi Rom yang biasa. Baiae yang terletak berhampiran Naples itu sebenarnya berada di bawah laut dan kini merupakan taman arkeologi bawah laut Itali.

Penemuan demi penemuan di kawasan itu membuktikan telahan penduduk sekitarnya bahawa terdapat sesuatu yang istimewa tersembunyi di Teluk Naples. Para nelayan pada abad ke-19 sekali-sekala menemui artifak Rom apabila memeriksa tangkapan mereka. Tetapi semua itu berubah apabila aktiviti pengorekan pada 1920-an menemukan sebuah patung berukir yang diperbuat daripada batu marmar.

Apabila berita tersebut sampai ke pengetahuan Benito Mussolini, beliau mengarahkan kawasan tersebut dikeringkan bagi mengetahui apa lagi khazanah yang tersembunyi. Tetapi ia tidak pernah dilaksanakan dan penulis percaya salah satu sebabnya ialah Pe.ra.ng Dunia Kedua (WWII).

Keinginan Mussolini sudah pasti lebih membara selepas melihat gambar-gambar udara yang diambil juruterbang ten.te.ra udara Raimundo Baucher pada tahun 40-an. Semasa terbang rendah di satu kawasan yang pernah menjadi pelabuhan Portus Julius, dia terkejut apabila terdapat banyak tinggalan bangunan berada dalam air. Ini termasuk jalan-jalan, tiang-tiang marmar dan dinding-dinding tembok.

Gambar-gambar ini menjadi batu asas kepada usaha ekskavasi yang dijalankan sekitar Baiae. Sejak itu, puluhan artifak dibawa keluar dari kawasan teluk. Ini termasuk penemuan terbaru, sebuah tiang marmar yang besar. Apabila ditanya tentang persepsi pertamanya berkenaan Baiae, Gallochio menyamakannya dengan Monte Carlo hari ini.

Pada era Rom, di sinilah golongan atasan Rom bercuti dan menikmati suasana santai di bandar percutian tersebut. Menariknya, maharaja-maharaja Rom seperti Augustus, Caligula dan Nero turut mempunyai istana di Baiae. Malah, artifak-artifak dari vila percutian milik nenda Augustus, Julius Caesar kini menjadi bahan pameran Muzium Arkeologi Campi Flegrei.

Semasa ia diasaskan, Baiae terletak di cerun gunung berapi super Campi Flegrei. Pada awalnya, ia dikenali kerana mempunyai kolam-kolam air panas yang dianggap baik untuk kesihatan. Malah, menurut rekod sejarah, Maharaja Hadrian menghembuskan nafas terakhirnya di situ. Gallochio percaya pada tahun-tahun akhir pemerintahannya, baginda jatuh gering dan melihat khasiat kolam air panas Baiae sebagai cara memulihkan kesihatannya.

Tetapi dalam catatan penulis seperti Cassius Dio dan Suetonius, Baiae boleh diibaratkan Las Vegas versi Rom. Di sinilah, golongan hartawan berpesta kadang-kadang selama beberapa hari, mempunyai hubungan sulit dan menayangkan kekayaan mereka. Bandar ini juga menjadi lokasi rancangan pembu.nu.han Nero direncana oleh senator Gaius Calpurnius Piso.

Menjelang abad keempat Masihi, sebahagian besar kawasan Baiae mula tenggelam akibat aktiviti gunung berapi. Aktiviti gunung berapi yang dikenali sebagai ‘bradyseism’ ini mengakibatkan paras tanah naik dan turun. Fenomena ini memberi kesan kepada seluruh kawasan teluk. Justeru, tidak hairanlah sebahagian bandar ini kemudiannya tenggelam ke dasar laut sekaligus diberi gelaran Atlantis versi Itali.

Apabila gambar Baucher diketahui oleh komuniti arkeologi pada ketika itu, ia menjana minat yang tinggi. Tetapi kerja-kerja ekskavasi ditangguhkan sehingga tahun 1959 apabila peralatan menyelam ketika itu semakin canggih. Pada tahun tersebut, pasukan penyelam dihantar untuk meninjau dan membuat peta arkeologi kawasan tersebut.

Kerja-kerja ekskavasi sebenar bermula pada tahun 80-an. Artifak pertama yang dikeluarkan ialah patung-patung marmar dari nymphaeum. Patung-patung ini dihasilkan atas arahan Maharaja Claudius. Kini, replika patung-patung ini yang diletakkan di Baiae dengan yang original menjadi bahan pameran di Muzium Arkeologi Campi Flegrei.

Selain itu, pasukan pengkaji turut menemui rumah-rumah mandian era Rom, pancuran air dan bekas kolam ikan. Kolam-kolam sebegini digunakan untuk menternak belut-belut untuk dijadikan sebagai hidangan eksotik golongan atasan Rom. Sebut pasal Gaius Calpurnius Piso, pasukan pengkaji turut menemui paip yang mengandungi ukiran namanya.

Tetapi sayang, disebabkan nilai yang tinggi di pasaran gelap, banyak artifak Baiae dicuri sebelum sempat dikaji. Sesetengah daripadanya kini menjadi bahan pameran beberapa muzium di seluruh dunia termasuk Muzium Getty di Los Angeles, California. Tidak mahu perkara ini berulang, Baiae diisytiharkan sebagai kawasan perlindungan marin pada 2002.

Kawasan tersebut kini diawasi oleh kamera-kamera litar tertutup sepanjang masa. Pasukan penyelam polis dari divisyen je.na.yah kesenian turut memeriksa Baiae dari semasa ke semasa bagi mencegah aktiviti ro.mp.akan artifak. Walaupun tidak terbukti 100%, ia berjaya mengekang aktiviti tidak bermoral itu.

Ketika ini, pelancong boleh turun menyelam dengan setiap selaman diketuai oleh pemandu arah yang berdaftar. Terdapat tujuh tapak selaman termasuk Portus Julius dan nymphaeum milik Claudius. Dan pihak berkuasa taman sedang berkira-kira membeli bot dengan bahagian bawahnya diperbuat daripada kaca. Ini membolehkan pelancong dapat melihat artifak-artifak dan tinggalan monumen sekitar Baiae.

Gallochio sedar usaha mengekskavasi kawasan ini dijangka memakan masa bertahun-tahun. Tetapi beliau percaya, lebih banyak penemuan akan dapat ditemui di Baiae walaupun kecil seperti serpihan marmar.

RUJUKAN

Giuffrida, A. (2021, 30 Oktober). Tourists marvel at ancient Rome’s party town, now buried by the sea. The Guardian.

Berminat dengan sejarah Tamadun Rom? Kami nak cadangkan buku terbaru kami, Kitab Tamadun Rom pada pautan di bit.ly/pratempahktmktr


Otak Kecil Pembuli

Baru-baru ini, sekumpulan penyelidik antarabangsa mengimbas imej otak-otak milik individu yang mempunyai sejarah sebagai pembuli. Hasilnya mengejutkan: pembuli mempunyai otak yang kecil.

Menurut Christina Carlisi dari University College, London, penemuan tersebut menyokong idea individu-individu yang mempunyai kecenderungan anti-sosial yang kerap, terdapat perbezaan dari segi struktur otak mereka yang menjadikannya sukar membangunkan kemahiran sosial dan mengelak dari terjebak dengan tingkah laku anti-sosial.

Untuk kajian ini, mereka membuat imbasan MRI kepada 652 orang. Kajian ini mendapati individu yang mempunyai sejarah keg4nasan, mencuri, membohong, buli atau mengalami kegagalan berterusan mempunyai perbezaan dari segi fizikal berbanding peserta lain.

Jika diamati struktur otak pembuli, korteks mereka lebih nipis berbanding orang lain dan keseluruhan otak mereka mempunyai keluasan permukaan yang lebih sedikit.

Tetapi usah takut bagi yang pernah membuli tetapi sudah berubah. Individu yang pernah menunjukkan tingkah laku anti-sosial semasa kecil tetapi tidak melakukannya bila mencecah usia remaja dan dewasa tidak menunjukkan keganjilan pada imbasan otak mereka.

Menurut Carlisi, kebanyakan individu yang menunjukkan tingkah laku sebegini pada usia remaja hanya melakukannya untuk melepasi tahun-tahun mereka yang mencabar. Tetapi mereka ini kemudiannya meninggalkan tingkah laku ini dan menjadi anggota masyarakat yang bernilai.

Tambahnya, individu sebegini tidak mempunyai perubahan signifikan dari segi struktur otak mereka.

RUJUKAN:

Christian, Jon. (2020). SCIENTISTS SCANNED BRAINS OF BULLIES AND FOUND SOMETHING GRIM. Futurism. https://futurism.com/neoscope/scientists-scanned-bullies-brains


Apabila Maharaja China Berlumba-lumba Mencari Air Maulihayat

Pada tahun 221 SM, wilayah-wilayah China untuk pertama kalinya bersatu di bawah satu pemerintahan. Usaha ini dilakukan oleh Qin Shi Huang ketika umurnya 38 tahun.

Beliau menggunakaan gelaran “huangdi” yang bermaksud maharaja – menandakan beliau adalah raja kepada raja-raja yang telah ditumpaskan olehnya. Beliau juga memakai gelaran Shih Huangdi (Maharaja Pertama) sebagai aspirasi penerusnya akan memakai gelaran Maharaja Kedua, Ketiga, dan seterusnya.

Antara usaha beliau untuk memastikan pemerintahannya kuat dan teguh berdiri adalah melalui penghapusan fahaman dan pemikiran selain daripada legalism – fahaman yang dipacakkan dalam pemerintahannya.

Maka, buku-buku yang bertentangan dengan idea empayar yang terkandung dalam sastera, sejarah dan falsafah dibakar. Dikatakan, karya-karya yang dibakar ini mempunyai salinan dan disimpan di arkib istana. Karya-karya yang menitipkan kemajuan sains seperti perubatan dan pertanian dipelihara dan dikekalkan.

Tidak cukup sampai situ, maharaja juga mengarahkan sekitar 460 hingga 700 sarjana ditanam hidup-hidup kerana menyimpan dan memiliki buku-buku yang diharamkan. Dikatakan sarjana-sarjana yang ditanam itu merupakan sarjana Confucian.

Pada kemuncak hidupnya, Qin Shi Huang mula takutkan kematian dan terdesak untuk mendapatkan eliksir hayat (elixir of life) yang bertujuan memanjangkan hayat hidupnya. Beliau sangat obses dengan keabadian hidup sehingga mudah ditipu oleh mereka yang kononnya menawarkan eliksir tersebut.

Berdasarkan kajian paling terbaru, rupa-rupanya sarjana-sarjana yang pernah ditanam oleh maharaja hidup-hidup bukanlah sarjana Confucian, tetapi alkimiawan. Pada suatu hari, Maharaja mendapati dua alkimiawan telah menipunya tentang eliksir hayat. Beliau melakukan siasatan untuk mengetahui siapa alkimiawan tersebut tetapi tiada siapa yang mengaku, malah alkimiawan-alkimiawan ini saling menuduh antara satu sama lain sehinggalah semuanya ditanam hidup-hidup.

Sebelum Qin Shi Huang meninggal dunia, beliau pernah pergi ke pelabuhan Langya bertemu dengan Xu Fu, seorang alkimiawan dan memintanya untuk mencari eliksir yang boleh membuatkan manusia hidup selamanya.

Xu Fu dihantar mencari Gunung Penglai untuk mendapatkan eliksir tersebut. Gunung tersebut terletaknya Istana Penglai yang menjadi tempat tinggal para individu yang hayatnya kekal abadi. Antara individu tersebut ialah Anqi Shang yang kononnya telah hidup 1,000 tahun ketika zaman Dinasti Qin.

Segalanya di Gunung Penglai amai indah – tiada musim sejuk, air yang diminum tidak akan surut, nasi yang dimakan tidak pernah habis dan buah yang tumbuh dapat menyembuhkan segala penyakit, seolah-olah terdapat satu sumber ajaib mengalir yang membuatkan gunung sakti itu sebegitu rupa.

Xu Fu pernah berlayar bertahun-tahun untuk mencari Gunung Penglai bersama 3,000 lelaki dan 3,000 perempuan tetapi tidak pernah jumpa. Apabila maharaja bertanyakan tentang kegagalannya, Xu Fu menyatakan terdapat haiwan laut gergasi yang menghalang perjalanan mereka dan beliau memohon sekumpulan pemanah untuk membantunya.

Maharaja bersetuju untuk menyediakan sekumpulan pemanah dan pada tahun 210 SM, Xu Fu melakukan pelayaran untuk kali kedua. Kali ini beliau tidak pernah pulang dan di mana destinasi terakhirnya tidak pernah diketahui.

Mungkin sekiranya mereka pulang dengan tangan kosong untuk kali kedua, mereka akan dipenggal kerana tidak pernah menjumpai gunung sakti yang dicari-cari oleh maharaja.

Legenda menyatakan Xu Fu berlayar sampai ke Jepun dan mendirikan penempatan di situ. Terdapat legenda lain menyatakan Xu Fu merupakan maharaja pertama Jepun kerana tempat beliau mendarat sama dengan tempat

Maharaja Jimmu Tenno (maharaja pertama Jepun) mendarat. Pengaruh Xu Fu di Jepun begitu kuat sehingga terciptanya memorial dan relik atas namanya. Malah, terdapat orang Jepun yang mendakwa keturunan Xu Fu.

Selain daripada misi untuk mencari eliksir hayat, Qin Shi Huang juga turut memerintahkan para sarjananya untuk menghasilkan eliksir tersebut.

Terdapat kemungkinan arahan untuk membakar buku yang dikatakan tidak berguna pada mata maharaja adalah bertujuan untuk para sarjana kerajaan Qin memberikan perhatian sepenuhnya terhadap penghasilan eliksir itu.

Apa-apa pun, hidup Qin Shi Huang berakhir dengan kegagalan untuk mencari eliksir keabadian hidup. Punca kematian beliau tidak diketahui. Tetapi terdapat rekod beliau meninggal dunia kerana menelan pil raksa (mercury pill) yang kononnya memanjangkan jangka hayat tetapi rupanya racun yang membawa kepada kematiannya.

Misi mencari eliksir keabadian hidup tidak berakhir dengan Qin Shi Huang. Seramai 14 maharaja selepasnya berusaha untuk mendapatkan eliksir tersebut. Ironinya, usaha mereka berakhir dengan kematian, menjadi gila dan menderita kerana menelan racun yang disangka eliksir keabadian hidup. Maharaja terakhir yang menelan eliksir racun ialah Yinzhen dari Dinasti Qing – dinasti terakhir China.

Lebih ironi lagi, usaha para alkimiawan ini telah membawa kepada terhasilnya teknologi serbuk letupan yang pada kurun-kurun seterusnya bertanggungjawab membunuh jutaan manusia.


Apple: Dari Garaj Kereta ke Trillion Dollar

Pada 2 Ogos yang lalu, Apple telah mencipta sejarah apabila menjadi syarikat pertama di AS yang berjaya mencecah nilai $1 trillion. Ia satu pencapaian yang sangat hebat dan membuktikan produk-produk teknologi dan inovasi seperti ini mampu pergi jauh seiring dengan kedatangan revolusi industri ke-4.

Kejayaan Apple sungguh mengagumkan apabila kita melihat kembali yang ia hampir-hampir muflis apabila diambil alih semula oleh Steve Jobs pada tahun 1997. Menurut Steve Jobs, pada ketika itu beliau mengalami masalah yang sangat besar. Apple hanya mampu beroperasi untuk 90 hari sahaja lagi, dan jika ia gagal mengaut keuntungan yang jelas, Apple akan terkubur buat selamanya. Malah, Michael Dell yang merupakan pengasas syarikat Dell memberi cadangan supaya Jobs menutup sahaja Apple dan memulangkan semula hasil pelaburan kepada pemegang saham.

Ini adalah kisah bagaimana Apple, sebuah syarikat yang pada mulanya beroperasi dari sebuah garaj kereta, kini menjadi satu-satunya syarikat di dunia dengan nilai $1 trillion dollar.

Dua “Steve” di April Fool

Steve Jobs dan Steve Wozniak merupakan rakan rapat yang sudah berkenalan lama sejak di universiti lagi. Pasangan dua “Steve” ini dipertemukan oleh seorang lagi sahabat mereka, Bill Fernandez yang juga merupakan antara pekerja terawal Apple pada tahun 1971. Kedua-dua Steve ini mempunyai minat yang sama: Teknologi. Tetapi Wozniak lebih dilihat sebagai seorang dengan kepintaran teknikal, manakala Jobs pula dilihat sebagai seorang yang berwawasan.

Jobs dan Wozniak pernah bekerja bersama di Atari dan menghasilkan beberapa permainan video dan juga permainan arked. Di sepanjang perkenalan mereka, Wozniaklah orang yang bertanggungjawab untuk membina dan mereka cipta manakala Jobs pula adalah penggerak yang penuh dengan idea dan karisma. Begitulah perhubungan dinamik yang wujud di antara kedua-dua Steve ini.

Pada tahun 1976, Wozniak menyertai sebuah kelab hobi, Homebrew Computer Club. Di kelab itu, pertukaran idea dan perbincangan yang hangat berlaku di antara peminat komputer, para jurutera dan juga para pengaturcara. Ini memberikan inspirasi kepada Wozniak untuk menghasilkan komputer peribadinya sendiri, Apple I. Beliau mempersembahkan Apple I kepada ahli kelab dan ditakdirkan pada hari itu, Jobs turut bersama dalam kelompok penonton yang menyaksikan pertunjukan demo dari Wozniak.

Jobs terpegun melihat Apple I dan nampak potensi yang ada pada komputer peribadi itu. Jobs memujuk Wozniak untuk menjual Apple I bagi mengaut keuntungan. Hasil perbincangan di antara dua Steve itu membawa kepada penubuhan Apple pada 1 April 1976 dari sebuah garaj kereta milik keluarga Jobs. Pada ketika itu, mereka membawa masuk seorang lagi rakan mereka, Ronald Wayne yang juga merupakan rakan sekerja mereka di Atari. Wayne yang lebih tua dari kedua-dua Steve itu bertanggungjawab dalam hal urusan penubuhan syarikat seperti perjanjian rasmi, penciptaan logo dan penyeliaan projek.

Namun tidak sampai sebulan Wayne berada di dalam syarikat, beliau akhirnya mengundurkan diri. 10 peratus pemilikan sahamnya dalam Apple dijual dengan nilai hanya $800. Saham Wayne itu kini bernilai $100 billion.

Walaupun tanpa Wayne, Jobs tidak berputus asa. Beliau membuat perjanjian dengan sebuah pengusaha syarikat penjual komputer tempatan, Paul Terrell untuk menjual Apple I. Paul Terrell bersetuju untuk menjual 50 unit Apple I dengan bayaran $500 seunit. Dari garaj kereta itulah 50 unit Apple I dihasilkan dan dihantar ke kedai Paul Terrell. Kejayaan kecil yang dicapai mereka memberi semangat kepada Wozniak untuk menghasilkan Apple II manakala Jobs pula mahu memperkembangkan lagi Apple.

Lisa dan Macintosh

Walaupun pada asasnya, Apple I adalah satu produk yang berjaya, tetapi ia dipasarkan hanya untuk peminat komputer yang tegar. Untuk Apple II, Wozniak dan Jobs membayangkan komputer peribadi yang sesuai untuk digunakan untuk semua golongan. Dan ianya perlulah dibina dengan rekaan yang ringkas, padat dan mudah digunakan.

Menghasilkan komputer peribadi seperti itu memerlukan wang yang sangat banyak. Sedar akan keperluan kewangan yang tinggi, Jobs berusaha dengan gigih siang dan malam mencari pelabur dari seluruh pelusuk industri. Ramai juga usahawan yang menolak pelawaan Jobs, antaranya Nolan Bushell sendiri yang merupakan pengasas Atari. Beliau akhirnya berjaya membawa masuk Mike Marrkula dengan pelaburan bernilai $ 250,000.

Dengan itu, Apple secara rasminya diperbadankan pada tahun 1977. Atas nasihat Markkula, Michael Scott dilantik sebagai CEO dan Presiden pertama Apple. Menurut Markkula, Jobs masih terlalu muda untuk menjadi CEO. Pada tahun tersebut juga, Apple II berjaya dipertontonkan kepada orang awam di West Cost Computer Faire, San Fransisco.

Apple II mendapat perhatian umum kerana ia turut serta dengan perisian spreadsheet (seperti Excel) yang pertama seumpamanya, VisiCalc. VisiCalc membuka ruang untuk komputer peribadi digunakan secara meluas di dalam sektor perniagaan kerana keupayaannya untuk melakukan pengiraan rumit terutama sekali pengiraan melibatkan perakaunan. Ini membolehkan Apple II terjual laris walaupun dengan harga yang sangat mahal ($1298). Dalam masa 5 tahun sahaja, Apple berjaya mengaut keuntungan sebanyak $118 juta.

Kejayaan Apple II membolehkan mereka berpindah dari garaj kereta kepada sebuah pejabat. Dari saat itu, bermulalah era kegemilangan Apple yang menyaksikan mereka melancarkan pelbagai produk yang hebat dan merubah rupa bentuk industri komputer buat selamanya.

Pada tahun 1978, selepas melihat inovasi yang dilakukan oleh Xerox PARC terhadap tetikus komputer, ia memberi semangat kepada Jobs untuk memberi fokus pada pembangunan GUI (Graphical User Interface) ataupun grafik antaramuka pengguna. Berbekalkan inspirasi dari Xerox PARC, Jobs berjaya membangunkan Apple Lisa yang dilancarkan pada tahun 1983.

Lisa (dinamakan sempena anak perempuan Jobs) merupakan antara komputer terawal yang mempamerkan GUI yang lengkap bagi memudahkan pengendalian oleh penggunanya. Lisa juga mempamerkan antara inovasi terawal yang boleh didapati dalam komputer termasuklah perlindungan memori dan juga penggunaan hard drive.

Tetapi, malang sekali buat Apple, Lisa kurang mendapat sambutan. Ini barangkali kerana harganya yang terlalu mahal ($9,995) dan sedikit masalah yang terdapat pada perkakasan Lisa. Peristiwa ini menyebabkan reputasi Jobs, yang mengepalai projek itu tercalar. Lebih-lebih lagi apabila berlaku krisis dalaman sepanjang tempoh pembangunan Lisa. Di saat-saat akhir sebelum pelancaran Lisa, Steve Jobs ditarik dari mengepalai Lisa dan mula memberi fokus pada Macintosh, satu lagi projek daripada Apple.

Pada ketika itu, Macintosh sudahpun hampir selesai rekaan dan pembangunannya. Jobs melihat Macintosh yang dihasilkan pada kos yang rendah mempunyai nilai tarikan yang lebih tinggi berbanding Lisa. Jobs memujuk pasukan Macintosh supaya menambah tetikus dan GUI kepada Macintosh bagi memberikan ia ciri-ciri yang lebih mesra pengguna dan meningkatkan lagi kebolehgunaannya. Namun begitu, kehadiran Jobs tidak disenangi oleh ketua projek Macintosh, Jef Raskins. Dan akibat konflik itulah, Raskins meninggalkan Apple sebelum Macintosh dilancarkan.

Walaupun wujud krisis dalaman, Macintosh masih mampu dilancarkan dengan jayanya pada tahun 1984. Macintosh dilancarkan dengan kempen promosi yang agresif dari Apple melalui pengiklanan dan juga promosi diskaun. Antara strategi pengiklanan yang popular adalah iklan “1984” yang dipaparkan sewaktu perlawanan Superbowl yang menelan belanja sehingga $1.5 juta. Iklan dari Apple itu sangat popular dan memberi impak dan identiti kepada Apple sebagai syarikat dengan imej dan jenama yang unik,tersendiri dan dikenali di seluruh dunia.

Tetapi, malang sekali buat Jobs, Macintosh masih lagi tidak dapat memecah dominasi pesaing terhebat mereka ketika itu, IBM. Ini menjatuhkan sekali lagi reputasi Jobs, kerana ramai pekerja Apple sudah mula muak dengan sikap Jobs yang pentingkan diri sendiri dan tidak mahu mendengar idea dari orang lain. CEO Apple pada ketika itu,John Sculley memecat Jobs dari Apple pada tahun 1985,dengan sokongan penuh dari lembaga pengarah. Wozniak turut meninggalkan Apple sejurus selepas Jobs dipecat.

Pada mulanya, dengan ketiadaan Jobs,keadaan nampak baik dengan peluang yang cerah menanti Apple. Apple memperkenalkan PowerBook pada tahun 1991, disusuli dengan Operating System 7 yang datang dengan ciri paparan berwarna yang pertama untuk perkakasan Apple. PowerBook menjadi antara perintis kepada rekaan ergonomik komputer riba yang menjadi banyak ikutan pemain industri yang lain. Selain itu Macintosh keluaran Apple (dipendekkan sebagai Mac) akan terus berkembang menjadi satu kelompok produk yang kekal diminati oleh pengguna sehingga sekarang.

Namun begitu, bermula dari dekad 90-an, tuah Apple tidak berkekalan. Apple cuba untuk melancarkan berbagai produk, namun ia tidak menjadi dan kurang mendapat sambutan. Antara kegagalan terbesar Apple adalah Newton MessagePad. Walaupun Newton berjaya membuka pasaran untuk “personal digital assistant (PDA)” namun disebabkan keupayaan yang terhad, dan harga yang terlalu mahal ($ 700), Newton dikritik hebat oleh pemerhati dan juga pengguna menyebabkan ia gagal mengaut keuntungan yang diharapkan.

Bukan itu sahaja, banyak lagi produk-produk yang Apple cuba lancarkan akhirnya jatuh tersembam menemui kegagalan. Seperti Apple Pippin (konsol permainan video), Apple Quick Take 100 (kamera digital), Apple MacTV (televisyen dengan kemampuan komputer) dan juga Apple eMate 300 (komputer riba hybrid), kesemua produk-produk ini memberi petunjuk bahawa Apple sudah kehilangan kekuatannya sebagai sebuah syarikat teknologi. Apple tanpa Steve Jobs boleh diibaratkan sebagai sebuah syarikat tanpa identiti. Dibawah kendalian Sculley, Apple menemui banyak kegagalan dalam banyak usaha yang diceburi. Sculley akhirnya digantikan oleh Michael Spindler dan seterusnya Gil Amelio.

Lain pula ceritanya dengan Steve Jobs. Sebaik sahaja meninggalkan Apple, beliau menubuhkan syarikatnya sendiri NeXT berbekalkan modal $7 juta. Walaupun NeXT tidaklah terlalu cemerlang, namun ia masih berjaya memberikan Jobs sedikit pulangan keuntungan. Jobs juga melabur dalam industri hiburan dengan memberi dana kepada The Graphics Group, cabang dari Lucasfilm. The Graphics Group akhirnya akan mengeluarkan kartun-kartun animasi 3D lagenda yang akhirnya akan meletakkan Jobs sebagai pemegang saham terbesar Disney. The Graphics Group kini dikenali sebagai Pixar.

Kita kembali semula kepada Apple yang saban hari kian merudum. Punca kejatuhan Apple boleh dikaitkan dengan kedegilan syarikat itu untuk beralih menggunakan teknologi “architecture” dari Intel sebaliknya terus menerus menggunakan kerangka teknologi IBM/Motorola. Kerangka teknologi dari Intel boleh didapati dengan harga yang lebih murah membuatkan lebih banyak perisian ditulis untuk kerangka Intel. Manakala kerangka IBM/Motorola pula semakin ditinggalkan kerana harganya yang mahal.

Perkara ini juga melahirkan seteru terkuat Apple, Bill Gates dan Microsoft. Pada mulanya, GUI adalah teknologi eksklusif yang terdapat pada Mac, tetapi dengan pelancaran Windows 3.0, GUI sudah mampu dimiliki oleh mana-mana komputer peribadi. Windows semakin mendapat tempat dalam pasaran di mana ianya dijual untuk komputer-komputer yang murah manakala Mac pula dijual pada harga yang tinggi dan untuk pasaran eksklusif.

Di penghujung tahun 1996, Gil Amelio yang ditugaskan sebagai CEO Apple dihimpit teruk. Saham Apple jatuh merudum ke paras terendah dalam tempoh 12 tahun. Walaupun pelbagai perbincangan telah diadakan dengan berbagai syarikat untuk pengambilalihan Apple, namun tiada syarikat yang berminat. Akhirnya, Amelio membuat keputusan drastik. Amelio membeli NeXT dengan harga $429 juta dan membawa kembali Jobs kepada syarikat yang ditubuhkannya dahulu.

Kembalinya Jobs sebagai Nakhoda

Pada Julai 1997, Jobs meyakinkan lembaga pengarah Apple untuk melantiknya sebagai CEO sementara. Gil Amelio berundur beberapa minggu selepas perlantikan Jobs. Dan seperti yang anda sudah tahu, Jobs kini di dalam dilema. Beliau perlu menyelamatkan Apple dari terkubur selamanya. Mereka hanya mempunyai simpanan yang cukup untuk beroperasi selama 90 hari.

Jobs mula menyusun kembali Apple. Beliau menghapuskan produk-produk yang tidak menguntungkan seperti Newton dan juga Apple Pippin dan mahu Apple memberi fokus pada inovasi. Pada tahun itu juga Apple melancarkan kempen penjenamaan semula dan meletakkan slogan “Think Different” sebagai salah satu jenama syarikat. Tidak cukup dengan itu, Jobs juga  benar-benar mengamalkan slogan baru itu dan berfikir melalui perspektif yang berbeza. Langkah pertama Jobs dalam merubah arah syarikat adalah dengan bersahabat dengan seteru utama Apple, Microsoft.

Jobs berjaya memujuk Microsoft untuk melabur $150 juta ke dalam Apple dan melancarkan rangkaian perisian produktivitinya yang popular (Microsoft Office) untuk perkakasan Macintosh. Kewujuan Microsoft Office pada ekosistem Apple merancakkan lagi hasil jualan Macintosh membolehkan Apple mula mengaut keuntungan. Microsoft Office dilancarkan juga bersama produk terbaru dari Apple iaitu iMac.

Tetapi, Jobs sedar, dengan menjual Macintosh/komputer sahaja, tidak mungkin Apple akan dapat melakukan sebarang perubahan kepada status mereka. Lebih-lebih lagi apabila industri komputer sudah semakin tepu dengan persaingan dari luar dan juga dalam. Apple perlu mencari sesuatu yang berbeza. Itulah yang mereka lakukan pada tahun 2001, apabila Apple melancarkan iPod.

iPod merupakan produk Apple yang merubah sepenuhnya lanskap industri muzik dan penjualan muzik digital. Kewujudan iPod mendominasi penjualan muzik secara digital sehinggalah sekarang dan berjaya menaikkan semula nama Apple sebagai antara jenama teknologi terulung di Amerika Syarikat.

Kisah Apple tidak terhenti di sini sahaja. Pada 9 Januari, 2007, selepas 31 tahun Steve Jobs dan Steve Wozniak menubuhkan Apple dari sebuah garaj kereta, selepas 22 tahun beliau dimalukan dan dipecat dari syarikat yang beliau sendiri bangunkan, selepas 10 tahun beliau mengambil alih semula syarikatnya dari keadaan yang hampir muflis, Steve Jobs naik ke pentas dan mengumumkan iPhone. Dan dari saat itu, sejarah akhirnya tercipta.

Rujukan:

Weinberg, Matt (Ogos, 2018), “Apple is officially a $1 trillion company — here are 32 photos of how it came to rule the world” Business Insider

Pothitos, Adam (Julai, 2017), “The History of Apple” Mobile Industry Review

Kartini,Elizabeth (Oktober,2015), “The Apple Products That Totally Failed In The Market” Technobezz

Warman,Matt (Disember, 2011), “Steve Wozniak on Breakout, Atari and Steve Jobs” The Telegraph

Nicas,Jack (Ogos, 2018), “Apple Is Worth $1,000,000,000,000. Two Decades Ago, It Was Almost Bankrupt.” The New York Times

Whigham,Nick (Ogos,2018), “The forgotten Microsoft deal that saved Apple from bankruptcy” News.com.au


Kenapa Kita Tak Boleh Nampak Hantu?

Ilmuan Yunani adalah yang terawal dalam mengusulkan teori bagaimana manusia mampu melihat. Plato pernah menyatakan, kita mampu melihat kerana mata kita mempunyai cahaya yang mampu mengutip maklumat, lalu dapatlah kita melihat. Lebih kurang 1000 tahun selepas itu, Ilmuan Arab, Al-Hazen (Ibnu Haytham) menyanggah pendapat itu.

Al-Hazen berpendapat bahawa, kita mampu melihat kerana hal sebaliknya, iaitu cahaya masuk ke dalam mata manusia. Teori Plato tidak dapat menjelaskan keadaan gelap. Setiap objek memantulkan cahaya, lalu cahaya itu difokuskan oleh lensa mata dan menuju ke retina, lalu terbentuklah imej di otak. Ini penjelasan saintifik bagaimana kita mampu melihat.

Seseorang itu rabun hanya kerana dua perkara, pertamanya lensa matanya bermasalah ataupn ‘pemegang’ lensa tersebut bermasalah yang menyebabkan cahaya tidak mampu fokus dan terhasil imej yang samar-samar dan ‘ripple‘.

Ini telah menimbul soalan falsafah apakah apa yang kita lihat sekarang adalah benar-benar realiti ataupun sekadar imej yang dimainkan oleh otak? Apakah imej yang terbentuk pada otak menggambarkan realiti sebenarnya?

Malah, deria rasa sendiri pun dibentuk oleh otak. Apa yang kita rasa pada setiap objek yang kita pegang adalah hasil daripada otak. Apakah objek yang kita rasa benar-benar realitinya? Okey, kita ketepikan dulu perbincangan falsafah, nanti aku lanjutkan di artikel lain.

Cahaya mempunyai gelombang (ketepikan dulu soal sifat cahaya wahai ahli fizik sekalian) dan setiap gelombang menggambarkan warna yang kita dapat lihat. Gelombang yang panjang adalah warna merah dan gelombang yang paling pendek adalah warna violet. Sebenarnya ada gelombang yang lebih panjang daripada warna merah dan lebih pendek daripada violet, tetapi kita tak dapat nak melihatnya. Cuma sesetengah haiwan saja yang dapat melihat kerana kebolehan mata mereka.

Apabila cahaya matahari yang mengandungi semua gelombang cahaya(sumber cahaya bumi) memantulkan cahayanya pada objek tertentu, objek yang warnanya kuning contohnya, akan memantulkan gelombang cahaya yang berwarna kuning. Gelombang warna lain yang diserap oleh objek berwarna kuning akan diserap lalu menjadi haba.

Objek yang berwarna merah akan memantulkan gelombang cahaya berwarna merah dan gelombang warna lain akan diserap oleh objek itu lalu menjadi haba. Objek berwarna hitam akan menyerap semua gelombang cahaya, sebab itu pakai baju warna hitam jadi panas. Objek berwarna putih akan memantulkan semua gelombang cahaya, sebab itu memakai baju warna putih lebih selesa.

Dalam menentukan kehadiran cahaya, mata kita mempunyai dua struktur utama, iaitu ‘rods‘ dan ‘cones‘. ‘Cones’ adalah struktur mata yang mengenalpasti kehadiran warna. Secara asasnya ‘cones’ tersebut cuma dapat kenalpasti tiga warna utama saja, iaitu merah, biru dan hijau. Apabila gelombang cahaya warna merah masuk ke dalam mata, ‘red cone’ akan aktif lalu signal diberika pada otak, lalu terbentuklah imej berwarna merah.

Apabila gelombang cahaya berwarna kuning masuk ke dalam mata, dua cone akan aktif, iaitu merah dan hijau, kerana gabungan dua warna ini akan membentuk warna kuning. Apabila dalam gelap, kesemua cone ini tidak aktif. Masa ini ‘rods‘ akan menentukan sama mata menerima cahaya ataupun tidak.

Anda mungkin terbiasa dengar cerita mengenai haiwan mampu melihat makhluk halus dan sebagainya. Ada sesetengah haiwan mampu melihat gelombang cahaya yang manusia tak mampu lihat.

Gelombang cahaya berwarna yang manusia mampu lihat mungkin tak dipantulkan pada jasad makhluk halus atau hantu, itulah sebab kita tak mampu melihat mereka.


Deontology: Boleh ke Menipu Untuk Selamatkan Diri?

Ada orang nak cari gaduh dengan kawan kau. Jadi, dia tanya kau kat mana kawan kau. Kau tahu kawan kau kat mana. Tapi kalau kau beritahu, nanti kawan kau kena belasah. Lebih baik tipu cakap tak tahu. Kalau diam tak jawab, kau pula kena bantai. Kant kata dalam situasi ini, kau tak boleh tipu walaupun apa pun sebabnya. Kant ini menolak agama sebagai sumber moral. Dia kata, agama dan moraliti ini tak boleh duduk dekat-dekat. Mungkin ada kaitan dengan perbualan Socrates dengan kawan dia siapa entah tak ingat.

Jadi, penalaran (reason) adalah sumber moraliti. Jadi, Kant ini ada bagi panduan macam mana nak tentukan perbuatan kau itu bermoral ataupun tidak berdasarkan akal manusia. Jadi dia ada timbulkan prinsip ‘Perintah Mutlak’ (Categorical Imperative). Perintah Mutlak ini macam undang-undang moral. Undang-undang yang kau kena patuh. Konsepnya macam dalam Islam, kita ikut wahyu, tapi yang ini kita ikut akal. Perintah Mutlak ini ada empat jenis, aku kongsi satu sajalah. Malas nak tulis panjang-panjang.

Jenis yang pertama ini konsep dia, sebelum kau nak buat sesuatu, tentulah kau fikir dulu kan benda itu boleh tak nak buat. Kalau ada wahyu dah senang, Tuhan dah bagitahu itu ini. Apa yang boleh, apa yang tidak. Kalau ikut formula Kant, contoh macam kes yang aku bagi tahu kat atas. Kau nak tipu sebab kau tak nak kawan kau kena belasah. Kiranya kau ‘approve’ tindakan menipu itu boleh dibuat pada masa itu. Kalau kau ikut formula Kant, apabila kau menghalal perbuatan menipu ini, kau kena sejagatkan (universalize) perbuatan itu.

Sejagatkan ini macam mana?
Sejagatkan ini kalau kau boleh menipu, maknanya kau juga boleh benarkan orang lain menipu kau jugak tak kira masa tak kira tempat. Kalau kau rasa tindakan mencuri itu betul, kau kena ‘approve’ juga bahawa barang kau boleh dicuri. Kalau kau tak dapat sejagatkan, maksudnya perbuatan itu tidak bermoral dan salah. Kemudian, Kant juga menggariskan panduan bahawa melakukan tindakan bermoral adalah sebuah tanggungjawab, bukan main-main ikut perasaan. Kalau ada orang minta sedekah dan kau bagi dia sedekah atas sebab kesian adalah perbuatan yang kurang bermoral. Sebab kau buat benda itu ikut emosi, bukan ikut undang-undang. Jadi, bagi Kant, orang yang bersedekah sebab ‘reason’ adalah lebih bermoral. Kalau tak kesian, kau tak tolong. Kalau kau guna ‘reason’, kau boleh fikir nak juga ada orang tolong kau. Kau tak kesian pun, kau tolong juga sebab tanggungjawab.

Bagi Kant, orang yang bertindak atas dasar perasaan adalah orang yang tak bebas kerana dikawal oleh perasaan. Kau bertindak atas dasar kepentingan pun bukan juga orang yang bebas. Orang yang bebas, adalah orang yang bertindak hasil daripada berfikir. Jadi, macam kes aku bagi tadi, kau bertindak untuk cakap benar dan tak menipu. Kemudian, kawan kau kena bantai. Menurut Kant, dalam hal ini kau tak bertanggungjawab ke atas hal itu.

Tapi kau bertanggungjawab kalau penipuan kau membawa kepada pembantaian kawan kau tadi. Bagi Kant, apa yang berlaku disebabkan oleh tindakan kita adalah tidak relevan macam utilitarianism. Tindakan itu salah, ya salah, tak kira akibatnya macam mana. Tapi ada perbincangan lain pula kalau diberikan kes-kes tertentu. Tetapi secara umumnya macam inilah.
Ini baru satu jenis daripada Perintah Mutlak. Ada lagi tiga iaitu melibatkan kemanusiaan, autonomi dan kerajaan. Nanti bincang lain-kali-lah.